Η διαμεσολάβηση μπορεί να είναι ιδιαίτερα χρήσιμη σε διασυνοριακές οικογενειακές διαφορές και υποθέσεις απαγωγής παιδιών από γονείς. Ο όρος «οικογενειακές υποθέσεις» καλύπτει ευρύ φάσμα διαφορών, από καθαρά ιδιωτικές υποθέσεις ως υποθέσεις στις οποίες εμπλέκονται οι δημόσιες αρχές.\nΤι είναι η διασυνοριακή οικογενειακή διαμεσολάβηση;\nΗ διασυνοριακή οικογενειακή διαμεσολάβηση είναι μια διαδικασία που διεξάγεται από ένα ή περισσότερα αμερόληπτα, εξειδικευμένα τρίτα πρόσωπα, τους διαμεσολαβητές. Ο διαμεσολαβητής δεν έχει την εξουσία να αποφασίσει, αλλά βοηθά τα μέρη ώστε να αποκαταστήσουν τη μεταξύ τους επικοινωνία και τα συνδράμει ώστε να επιλύσουν τα ίδια το πρόβλημά τους.\nΗ συμφωνία που επιτυγχάνεται αποτελεί μια εξατομικευμένη λύση για τη διαφορά τους, η οποία εξασφαλίζει ότι οι αποφάσεις που λαμβάνουν οι γονείς συνυπολογίζουν το βέλτιστο συμφέρον του παιδιού, εφόσον η υπόθεση αφορά παιδί.\nΟι οικογενειακές υποθέσεις περιλαμβάνουν τη γονική μέριμνα και τα δικαιώματα πρόσβασης, την απαγωγή παιδιών, τα μέτρα για την προστασία των παιδιών, τη διατροφή παιδιών ή πρώην συντρόφων και άλλες συνέπειες του διαζυγίου ή του δικαστικού χωρισμού.\nΟι σύντροφοι ενθαρρύνονται να αναλάβουν την ευθύνη των αποφάσεων που αφορούν την οικογένειά τους και να προσπαθήσουν κατ’ αρχάς να επιλύσουν εξωδικαστικά τις διαφορές τους.\nΩς εκ τούτου, η διαμεσολάβηση μπορεί να δημιουργήσει εποικοδομητικό κλίμα για τη διεξαγωγή συζητήσεων και να εξασφαλίσει εντιμότητα στις μεταξύ των γονέων δοσοληψίες λαμβάνοντας επίσης υπόψη το βέλτιστο συμφέρον του παιδιού.\nΜπορείτε να συμβουλευθείτε τις ακόλουθες σελίδες για να βρείτε περισσότερες πληροφορίες σχετικά με:\n- Βασικές αρχές και στάδια της διαμεσολάβησης\n- Ιδιαιτερότητες της διασυνοριακής διαμεσολάβησης\n- Κόστος της διασυνοριακής διαμεσολάβησης\n- Νομικό πλαίσιο της διασυνοριακής διαμεσολάβησης\nΩς μέρος μπορείτε να υποβάλετε αίτηση για διαμεσολάβηση σε όλα τα κράτη μέλη. Σε ορισμένα κράτη μέλη, ο δικαστής μπορεί να καλέσει τα μέρη μιας διαφοράς να δοκιμάσουν τη διαμεσολάβηση.\nΑν όλα τα μέρη συμφωνήσουν να κάνουν χρήση της διαμεσολάβησης, ο επιλεγείς διαμεσολαβητής καθορίζει το χρονοδιάγραμμα της διαμεσολάβησης. Ο τρόπος με τον οποίο επιλέγεται ο διαμεσολαβητής εξαρτάται από τη συγκεκριμένη χώρα, μπορείτε να βρείτε αυτές τις πληροφορίες στις αντίστοιχες εθνικές σελίδες που διατίθενται στη δεξιά πλευρά της σελίδας αυτής.\nΟι νόμιμοι εκπρόσωποι μπορούν να διαδραματίσουν σημαντικό ρόλο παρέχοντας τις νομικές πληροφορίες που είναι απαραίτητες ώστε τα μέρη να μπορούν να λαμβάνουν τεκμηριωμένες αποφάσεις.\nΟι συμφωνίες που προκύπτουν από διαμεσολάβηση μπορούν να καθίστανται εκτελεστές εφόσον το ζητήσουν αμφότερα τα μέρη. Αυτό μπορεί να επιτυγχάνεται, για παράδειγμα, μέσω έγκρισης από δικαστήριο ή πιστοποίησης από συμβολαιογράφο.\nΟι νόμιμοι εκπρόσωποι μπορούν να αναθεωρήσουν τη συμφωνία κατόπιν διαμεσολάβησης για να εξασφαλίσουν τη νομική ισχύ της εν λόγω συμφωνίας σε όλες τις εμπλεκόμενες έννομες τάξεις.\nΓιατί θα πρέπει να τη δοκιμάσετε;\nΈχετε τη δυνατότητα να ελέγχετε την έκβαση της διαφοράς σας.\nΗ διαμεσολάβηση διενεργείται σε φιλικό περιβάλλον στο οποίο τα μέρη αποφασίζουν.\nΗ διαμεσολάβηση σάς επιτρέπει να αναθεωρήσετε και να προσαρμόσετε τα όρια της διαφοράς.\nΛαμβάνετε αποφάσεις και συμμετέχετε σε συμφωνίες, αλλά δεν είστε υποχρεωμένος να καταλήξετε σε συμφωνία.\nΕάν δοκιμάσετε τη διαμεσολάβηση, δεν παραιτείστε του δικαιώματός σας να ασκήσετε αγωγή στο δικαστήριο.\nΗ συμμετοχή στη διαμεσολάβηση είναι αμοιβαία επωφελής για όλα τα μέρη.\nΟ διαμεσολαβητής είναι ένας ανεξάρτητος και κατάλληλα εκπαιδευμένος επαγγελματίας που μπορεί να σας βοηθήσει ώστε να προσπαθήσετε να επιλύσετε μόνοι σας το πρόβλημά σας.\nΣε σύγκριση με τη δίκη η διαμεσολάβηση είναι σχετικά μη δαπανηρή διαδικασία.\nΗ διαμεσολάβηση είναι σχετικά γρήγορη διαδικασία. Είναι εύκολο να προγραμματιστεί οποτεδήποτε ευκολύνονται αμοιβαία τα μέρη και μπορεί να πραγματοποιηθεί σε διάφορους χώρους.\nΗ διαμεσολάβηση επιτρέπει ευέλικτες (εξατομικευμένες) λύσεις και συμβάλλει στη διατήρηση ή τη δημιουργία εποικοδομητικών μελλοντικών σχέσεων και επαφών μεταξύ των μερών.\nΕίναι δυνατή η παροχή στήριξης και συμβουλών από νόμιμο εκπρόσωπο στη διαμεσολάβηση.\nΗ διαμεσολάβηση μπορεί να μειώσει τις μελλοντικές δικαστικές διαφορές.\nΟ σύνδεσμος αυτός θα σας οδηγήσει στη σελίδα Εξεύρεση διαμεσολαβητή.\nΌρια της διαμεσολάβησης\nΌταν υπάρχουν ενδείξεις ότι η υπόθεση δεν είναι κατάλληλη για διαμεσολάβηση ή ότι ένα ή αμφότερα τα μέρη δεν είναι διατεθειμένα να επιχειρήσουν τη διαμεσολάβηση, είναι αναγκαία η παρέμβαση των δικαστικών αρχών. Κατά την εξέταση της καταλληλότητας της υπόθεσης, ιδιαίτερη προσοχή πρέπει να δοθεί στον εντοπισμό πιθανών κινδύνων όπως η ενδοοικογενειακή βία και ο βαθμός της, η κατάχρηση ναρκωτικών ή αλκοόλ, η κακοποίηση παιδιών, κ.λπ. Η καταλληλότητα της υπόθεσης πρέπει να αποφασίζεται ανάλογα με την περίπτωση και σύμφωνα με τα πρότυπα που εφαρμόζονται από τον διαμεσολαβητή και τον οργανισμό διαμεσολάβησης.\nΔιασυνοριακή οικογενειακή διαμεσολάβηση - Βέλγιο\nΗ διαμεσολάβηση ρυθμίζεται με τον νόμο της 21ης Φεβρουαρίου 2005. Η διαμεσολάβηση για οικογενειακές υποθέσεις, όπως κάθε άλλου είδους διαμεσολάβηση, μπορεί να λαμβάνει χώρα στο πλαίσιο δικαστικής διαδικασίας (δικαστική διαμεσολάβηση) ή εκτός δικαστικής διαδικασίας (εθελοντική διαμεσολάβηση).\nΗ διαμεσολάβηση που διενεργείται κατόπιν αίτησης ενός από τα μέρη ή που προτείνεται από το δικαστήριο αποτελεί διαδικασία για την οποία απαιτείται συμφωνία των μερών.\nΤα μέρη συμφωνούν στον διορισμό διαμεσολαβητή (άρθρο 1734 παράγραφος 1 του κώδικα πολιτικής δικονομίας) αναγνωρισμένο από την ομοσπονδιακή επιτροπή διαμεσολάβησης. Κάθε μέρος μπορεί να διακόψει οποιαδήποτε στιγμή τη διαμεσολάβηση (άρθρο 1729 του Κώδικα Πολιτικής Δικονομίας). Η διαμεσολάβηση μπορεί να αφορά την αντιδικία εν όλω ή εν μέρει (άρθρο 1735 παράγραφος 2 του Κώδικα Πολιτικής Δικονομίας).\nΓια όλες τις υποθέσεις που εμπίπτουν στην αρμοδιότητα του δικαστηρίου οικογενειακών υποθέσεων, μόλις κατατεθεί σχετική αίτηση, ο γραμματέας ενημερώνει τα μέρη σχετικά με τη δυνατότητα να προσφύγουν σε διαμεσολάβηση και τους παρέχει όλες τις σχετικές πληροφορίες (άρθρο 1253β/1 του Κώδικα Πολιτικής Δικονομίας). Όσον αφορά τα διαζύγια λόγω ισχυρού κλονισμού, ο δικαστής μπορεί να αναστείλει τη διαδικασία για περίοδο που δεν υπερβαίνει τον ένα μήνα, ώστε τα μέρη να μπορέσουν να ενημερωθούν σχετικά με τη διαμεσολάβηση (άρθρο 1255 παράγραφος 6 δεύτερο εδάφιο του Κώδικα Πολιτικής Δικονομίας). Τα τμήματα φιλικού διακανονισμού του δικαστηρίου οικογενειακών υποθέσεων εμπίπτουν ωστόσο στο πεδίο της συμφιλίωσης (άρθρο 731 του Κώδικα Πολιτικής Δικονομίας): καλούνται να συμφιλιώσουν τα μέρη οι δικαστές, έστω και αν δεν εκδικάσουν οριστικά την υπόθεση. Η διαμεσολάβηση βάσει του Κώδικα Πολιτικής Δικονομίας δεν επιτρέπει στους δικαστές να παίξουν τον ρόλο του διαμεσολαβητή.\nΗ διαμεσολάβηση έχει εμπιστευτικό χαρακτήρα και ο διαμεσολαβητής δεσμεύεται από το επαγγελματικό απόρρητο (άρθρο 1728 παράγραφος 1 του Κώδικα Πολιτικής Δικονομίας).\nΗ διαδικασία της διαμεσολάβησης αποτελείται από τρία στάδια:\n- τον διορισμό του διαμεσολαβητή από το δικαστήριο\n- την αναβολή της υπόθεσης από το δικαστήριο που καθορίζει την προκαταβολή επί της προβλεπόμενης αμοιβής\n- την ολοκλήρωση της διαμεσολάβησης: εάν η διαμεσολάβηση ολοκληρωθεί με την επίτευξη συμφωνίας, οι όροι της καταγράφονται σε γραπτή σύμβαση μεταξύ των μερών (σύμβαση διαμεσολάβησης) που εγκρίνεται από το δικαστήριο. Εάν η διαμεσολάβηση δεν καταλήξει σε συμφωνία, τα μέρη μπορούν να κινήσουν (ή να συνεχίσουν) τη δικαστική διαδικασία ή να ζητήσουν, με κοινή συμφωνία, τον διορισμό νέου διαμεσολαβητή.\nΤο ύψος της αμοιβής, των δαπανών καθώς και ο τρόπος καταβολής τους καθορίζονται εκ των προτέρων από τα μέρη και τον διαμεσολαβητή.\nΕθνικός ιστοχώρος με κατάλογο διαμεσολαβητών για οικογενειακές υποθέσεις: http://www.fbc-cfm.be/fr/trouver-un-mediateur\nΕθνικός ιστοχώρος με πληροφορίες σχετικά με τη διαμεσολάβηση για οικογενειακές υποθέσεις ή γενικότερα για τη διαμεσολάβηση: http://www.fbc-cfm.be/fr/mediation\nΙστοχώρος της εθνικής νομοθεσίας για τη διαμεσολάβηση σχετικά με οικογενειακές υποθέσεις: http://www.fbc-cfm.be/fr/content/national-0\nΔιασυνοριακή οικογενειακή διαμεσολάβηση - Γερµανία\nΣύντομη εισαγωγή στον θεσμό της οικογενειακής διαμεσολάβησης στη Γερμανία\nΑπόσπασμα από το φυλλάδιο «Το δίκαιο του γάμου» του Ομοσπονδιακού Υπουργείου Δικαιοσύνης και Προστασίας του Καταναλωτή, σ. 73:\n«6.2.5 Οικογενειακή διαμεσολάβηση\nΤα ζευγάρια που βιώνουν χωρισμό ή διαζύγιο συχνά επιθυμούν να ρυθμίσουν τις οικογενειακές τους σχέσεις με συναινετικό τρόπο. Στις περιπτώσεις αυτές, οι διαδικασίες διαμεσολάβησης αποτελούν μια εξαιρετική εναλλακτική στις δικαστικές διαδικασίες επιλογή.\nΤο νομοθετικό πλαίσιο που ρυθμίζει τη διαμεσολάβηση θεσπίστηκε με τον νόμο για τη διαμεσολάβηση (Mediationsgesetz), ο οποίος τέθηκε σε ισχύ στις 26 Ιουλίου 2012.\nΣτη διαμεσολάβηση, τα εμπλεκόμενα πρόσωπα επιχειρούν να βρουν μια δική τους, συναινετική λύση στη διαφορά τους, με τη βοήθεια ενός ουδέτερου προσώπου το οποίο δεν καλείται να λάβει απόφαση ως προς την επίλυση της διαφοράς (του διαμεσολαβητή).\nΜε τον τρόπο αυτόν, σε αντίθεση με ό,τι ισχύει στην περίπτωση δικαστικής επίλυσης της διαφοράς, μπορούν να προσδιοριστούν επακριβώς τα πραγματικά συμφέροντα και οι ανάγκες των μερών και να τεθούν ως βάση για την επίτευξη μιας λύσης η οποία θα ανταποκρίνεται επακριβώς στις περιστάσεις της εκάστοτε διαφοράς. Ως εκ τούτου, μπορεί να επιτευχθεί λύση που να εξυπηρετεί τα εκάστοτε συμφέροντα των μερών καλύτερα από ό,τι θα το έπραττε μια δικαστική απόφαση. Για τον λόγο δε αυτόν, οι λύσεις αυτού του είδους γίνονται ευκολότερα αποδεκτές από τα μέρη και, κατά κανόνα, αποδεικνύονται αποτελεσματικότερες μακροπρόθεσμα. Για παράδειγμα, είναι δυνατόν να ρυθμιστούν με σύμβαση ζητήματα διατροφής, περιουσιακών σχέσεων, ιδιοκτησίας, γονικής μέριμνας ή επικοινωνίας με τα παιδιά.\nΣτις διαδικασίες διαζυγίου, το δικαστήριο μπορεί να διατάξει τους συζύγους να συμμετάσχουν, ο καθένας χωριστά ή από κοινού, σε δωρεάν ενημερωτική συνάντηση σχετικά με τη διαμεσολάβηση ή άλλη διαδικασία για την εξωδικαστική επίλυση εκκρεμών συναφών διαφορών  με πρόσωπο ή φορέα που ορίζει το δικαστήριο, και να προσκομίσουν σχετική βεβαίωση συμμετοχής [άρθρο 135 του νόμου για τη διαδικασία οικογενειακών διαφορών και υποθέσεων εκούσιας δικαιοδοσίας (Gesetz über das Verfahren in Familiensachen und in den Angelegenheiten der freiwilligen Gerichtsbarkeit – FamFG)]. Η συμμόρφωση προς τη διαταγή αυτή δεν μπορεί να επιβληθεί με μέτρα εξαναγκασμού. Ωστόσο, το δικαστήριο μπορεί να συνεκτιμήσει την τυχόν μη συμμόρφωση προς τη διαταγή του αυτή κατά τον επιμερισμό των δικαστικών εξόδων (άρθρο 150 παράγραφος 4 του FamFG).»\nΣύμφωνα με το άρθρο 156 παράγραφος 1 τρίτη και πέμπτη περίοδοι και το άρθρο 81 παράγραφος 2 σημείο 5 του FamFG, αντίστοιχα ισχύουν και στις διαφορές που αναφέρονται σε σχέσεις γονέων και τέκνων: και εν προκειμένω το δικαστήριο μπορεί να διατάξει τους γονείς να συμμετάσχουν σε ενημερωτική συνάντηση σχετικά με τη διαμεσολάβηση ή άλλη διαδικασία για την εξωδικαστική επίλυση διαφορών. Η συμμόρφωση προς τη διαταγή αυτή δεν μπορεί να επιβληθεί με μέτρα εξαναγκασμού, ωστόσο, και στην περίπτωση αυτή, το δικαστήριο μπορεί να συνεκτιμήσει την τυχόν μη συμμόρφωση προς τη διαταγή του κατά τον επιμερισμό των δικαστικών εξόδων.\nΣύνδεσμοι προς γερμανικές ιστοσελίδες στις οποίες μπορούν να βρεθούν διαμεσολαβητές για υποθέσεις οικογενειακών διαφορών\nMediation bei internationalen Kindschaftskonflikten (MiKK e. V.), Fasanenstraße 12, 10623 Βερολίνο, Γερμανία\n- Zentrale Anlaufstelle für grenzüberschreitende Kindschaftskonflikte beim Internationalen Sozialdienst im Deutschen Verein (ZAnK), Michaelkirchstraße 17/18, 10179 Βερολίνο, Γερμανία\nΣύνδεσμοι προς γερμανικές ιστοσελίδες στις οποίες παρέχονται πληροφορίες σχετικά με την οικογενειακή διαμεσολάβηση ή σχετικά με τη διαμεσολάβηση γενικότερα\n- Bundesverband Mediation e.V. (BM), Wittestr. 30 K, 13509 Βερολίνο\n- Bundes-Arbeitsgemeinschaft für Familien-Mediation e.V. (BAFM), Spichernstraße 11, 10777 Βερολίνο\nΣύνδεσμοι προς τη γερμανική νομοθεσία στον τομέα της οικογενειακής διαμεσολάβησης\n- Ομοσπονδιακό Υπουργείο Δικαιοσύνης και Προστασίας του Καταναλωτή, Mohrenstraße 37, 10117 Βερολίνο\n- Νόμος για την προώθηση της διαμεσολάβησης και άλλων διαδικασιών εξωδικαστικής επίλυσης των διαφορών (Gesetz zur Förderung der Mediation und anderer Verfahren der außergerichtlichen Konfliktbeilegung) (BGBl. 2012 Teil I Nr. 35 της 25ης Ιουλίου 2012)\n Συναφείς διαφορές αποτελούν, για παράδειγμα, οι διαφορές σχετικά με τις περιουσιακές σχέσεις των συζύγων, την εξισορρόπηση των συνταξιοδοτικών αξιώσεων των συζύγων μετά το διαζύγιο, τη διατροφή, την οικογενειακή στέγη και τον συζυγικό οίκο.\nΤελευταία επικαιροποίηση: 13/11/2020\nΔιασυνοριακή οικογενειακή διαμεσολάβηση - Εσθονία\nΗ οικογενειακή διαμεσολάβηση ή η διαμεσολάβηση σε περίπτωση διαφορών λόγω διαζυγίου ή χωρισμού απευθύνεται πρωτίστως σε γονείς που έχουν κινήσει διαδικασία διαζυγίου ή χωρισμού και οι οποίοι έχουν ανάγκη από τη συνδρομή ενός αμερόληπτου ειδικού για να γεφυρώσουν τη διάσταση απόψεών τους και να διευκολύνουν τη μεταξύ τους επικοινωνία και συνεργασία σχετικά με ζητήματα που αφορούν μελλοντικές ρυθμίσεις για τα παιδιά τους, καθώς και για να καταλήξουν σε συμφωνία επί αυτών των ζητημάτων. Ο στόχος της διαμεσολάβησης δεν είναι τόσο η συμφιλίωση όσο η επίτευξη εφικτών συμβιβασμών.\nΗ υπηρεσία αυτή παρέχεται και χρηματοδοτείται με τους ακόλουθους τρόπους:\nέπειτα από παρέμβαση των τοπικών αρχών του τόπου κατοικίας του παιδιού και με μερική χρηματοδότηση από τις εν λόγω τοπικές αρχές\nμε την κίνηση δικαστικών διαδικασιών και την παραπομπή στη διαμεσολάβηση από δικαστή τα έξοδα βαρύνουν τους διαδίκους ή, όταν είναι εφικτό, υποβάλλεται αίτηση για κρατική νομική συνδρομή\nμε πρωτοβουλία ενός ενημερωμένου γονέα ο οποίος αναλαμβάνει τη χρηματοδότηση ή έπειτα από παρέμβαση της εσθονικής ένωσης διαμεσολαβητών (η χρηματοδότηση βαρύνει τους ίδιους τους διαδίκους).\nΤο κόστος της διαδικασίας διαμεσολάβησης, σε περίπτωση που βαρύνει τους ίδιους τους διαδίκους, ποικίλλει ανάλογα με την περιοχή. Η συνεδρία κοστίζει 60 έως 80 ευρώ στο Τάλιν και σε άλλες μεγάλες πόλεις της Εσθονίας και 40 έως 50 ευρώ σε άλλα μέρη της χώρας. Η συνεδρία διαρκεί 90 λεπτά και τα μέρη θα πρέπει να υπολογίζουν, κατά μέσο όρο, 5 έως 6 συνεδρίες.\nΗ οικογενειακή διαμεσολάβηση είναι μια υπηρεσία που μπορεί να παρέχεται από ειδικούς στην ψυχολογία, στον κοινωνικό τομέα (συμπεριλαμβανομένων της προστασίας των παιδιών και της κοινωνικής μέριμνας) ή στα νομικά, οι οποίοι έχουν παρακολουθήσει ειδική κατάρτιση και έχουν το σχετικό επαγγελματικό πιστοποιητικό. Τα στοιχεία επικοινωνίας αυτών των ειδικών είναι διαθέσιμα στους δικτυακούς τόπους της εσθονικής ένωσης διαμεσολαβητών, των πρωτοβάθμιων δικαστηρίων και των τοπικών διοικήσεων.\nΣτην Εσθονία, η οργάνωση της υπηρεσίας οικογενειακής διαμεσολάβησης διέπεται από τις ακόλουθες νομοθετικές πράξεις:\nτον νόμο για τη διαμεσολάβηση\nτον νόμο για την κοινωνική μέριμνα\nτον νόμο για την οικογένεια και\nτον Κώδικα Πολιτικής Δικονομίας.\nΕπιπλέον, στην Εσθονία δραστηριοποιούνται διαμεσολαβητές των οποίων τα επαγγελματικά προσόντα έχουν αναγνωριστεί διεθνώς. Οι εν λόγω διαμεσολαβητές είναι σε θέση να χειριστούν υποθέσεις διασυνοριακής διαμεσολάβησης στις οποίες ο ένας από τους γονείς έχει μεταβεί με το παιδί σε χώρα η οποία δεν είναι ούτε η χώρα γέννησης του παιδιού ούτε η χώρα της συνήθους διαμονής του. Οι γλώσσες εργασίας είναι τα εσθονικά, τα αγγλικά, τα ρωσικά και τα φινλανδικά. Η επικοινωνία με τους διαμεσολαβητές μπορεί να γίνει μέσω της υπηρεσιακής ηλεκτρονικής θυρίδας της ένωσης διαμεσολαβητών.\nΔιασυνοριακή οικογενειακή διαμεσολάβηση - Ισπανία\n– Οι υπηρεσίες διαμεσολάβησης που υποδεικνύονται για τις επαρχίες από το Γενικό Δικαστικό Συμβούλιο (Consejo General del Poder Judicial): http://www.poderjudicial.es/cgpj/es/Temas/Mediacion/Servicios-de-Mediacion-Intrajudicial/Mediacion-Familiar/\nΔιασυνοριακή οικογενειακή διαμεσολάβηση - Ιταλία\nΗ οικογενειακή διαμεσολάβηση είναι μια οδός την οποία αποφασίζουν να ακολουθήσουν οικειοθελώς οι σύζυγοι ή οι σύντροφοι με σκοπό την επίλυση της διαφοράς τους, με την παρέμβαση ενός ή περισσότερων διαμεσολαβητών, ο ρόλος των οποίων είναι να διευκολύνουν την επικοινωνία του ζευγαριού και να του προσφέρουν καθοδήγηση στην αντιμετώπιση τόσο του συναισθηματικού όσο και του πρακτικού μέρους του χωρισμού (κατανομή περιουσίας, διατροφή, απόδοση συζυγικής στέγης κ.τ.λ.), ενθαρρύνοντας το ζευγάρι να καταλήξει σε μια συμφωνία η οποία θα ανταποκρίνεται με τον καλύτερο δυνατό τρόπο στις ανάγκες όλων των μελών της οικογένειας.\nΗ διαμεσολάβηση διέπεται γενικά από το νομοθετικό διάταγμα 28, της 4ης Μαρτίου 2010, «Θέση σε εφαρμογή του άρθρου 60 του νόμου 69, της 18ης Ιουνίου 2009, σχετικά με τη διαμεσολάβηση με σκοπό τον συμβιβασμό σε αστικές και εμπορικές διαφορές», και τις μετέπειτα τροποποιήσεις αυτού.\nΗ ως άνω νομοθεσία ορίζει τη διαδικασία εξωδικαστικής επίλυσης διαφορών οι οποίες αφορούν απαλλοτριωτά δικαιώματα. Για ορισμένες υποθέσεις οι οποίες ορίζονται ρητώς, η διενέργεια προηγούμενης διαμεσολάβησης είναι προϋπόθεση για το παραδεκτό του εισαγωγικού δικογράφου της δίκης.\nΣε οικογενειακές υποθέσεις, διενέργεια προηγούμενης διαμεσολάβησης απαιτείται μόνο σε διαφορές που αφορούν οικογενειακά συμφωνητικά (patti di famiglia, δηλαδή συμφωνητικά με τα οποία ο επιχειρηματίας μεταβιβάζει, εν όλω ή εν μέρει, την επιχείρησή του σε έναν ή περισσότερους από τους κατιόντες του).\nΓια κάθε άλλη οικογενειακή διαφορά, η διαμεσολάβηση είναι προαιρετική.\nΩστόσο, στις διαδικασίες που αφορούν την επιμέλεια των παιδιών, ο δικαστής μπορεί να αναβάλει τη λήψη μέτρων ώστε να δώσει στους συζύγους τη δυνατότητα να προσπαθήσουν, με τη βοήθεια ειδικών, να χρησιμοποιήσουν τη διαμεσολάβηση ώστε να καταλήξουν σε συμφωνία, έχοντας κυρίως υπόψη τα συναισθηματικά και περιουσιακά συμφέροντα των παιδιών.\nΗ διαμεσολάβηση μπορεί να λάβει χώρα σε δημόσια ή ιδιωτικά νομικά πρόσωπα τα οποία είναι εγγεγραμμένα στο μητρώο οργανισμών διαμεσολάβησης που τηρείται στο Υπουργείο Δικαιοσύνης.\nΜπορείτε να συμβουλευτείτε τον σχετικό κατάλογο στον ακόλουθο σύνδεσμο:\nΟι δικηγόροι που είναι εγγεγραμμένοι στον δικηγορικό σύλλογο έχουν το δικαίωμα να ασκούν και καθήκοντα διαμεσολαβητή.\nΣε πολλές κοινότητες της Ιταλίας, είναι δυνατόν να επωφεληθεί κανείς από υπηρεσίες οικογενειακής διαμεσολάβησης, τις οποίες παρέχουν οικογενειακοί σύμβουλοι, οι κοινωνικές υπηρεσίες ή οι τοπικοί φορείς υγείας.\nΜια άλλη διαδικασία, η οποία είναι διαφορετική από τη διαμεσολάβηση, αλλά αποσκοπεί επίσης στην εξωδικαστική επίλυση των διαφορών, είναι η διαδικασία της επικουρούμενης διαπραγμάτευσης, η οποία διέπεται από το νομοθετικό διάταγμα 132, της 12ης Σεπτεμβρίου 2014, όπως μετατράπηκε, κατόπιν τροποποιήσεων, στον νόμο 162, της 10ης Νοεμβρίου 2014.\nΗ επικουρούμενη διαπραγμάτευση είναι η συμφωνία (η οποία ονομάζεται «συμφωνητικό διαπραγμάτευσης») με την οποία τα μέρη συμφωνούν να «συνεργαστούν με καλή πίστη με σκοπό τη φιλική επίλυση της διαφοράς». Για να είναι έγκυρη, η συμφωνία πρέπει να συναφθεί γραπτώς, με τη βοήθεια ενός ή περισσότερων δικηγόρων, και να αφορά απαλλοτριωτά δικαιώματα.\nΣε αντίθεση με τη συμφωνία η οποία συνάπτεται με διαμεσολάβηση, η συμφωνία που προκύπτει από την επικουρούμενη διαπραγμάτευση αποτελεί εκτελεστό τίτλο και επιτρέπει την εγγραφή δικαστικής υποθήκης.\nΌπως και η διαμεσολάβηση, έτσι και η διαπραγμάτευση μπορεί να είναι υποχρεωτική ή προαιρετική.\nΣε οικογενειακές υποθέσεις, η επικουρούμενη διαπραγμάτευση είναι πάντα προαιρετική.\nΟ νόμος επιβάλλει επικουρούμενη διαπραγμάτευση σε υποθέσεις χωρισμού και διαζυγίου, με σκοπό την επίτευξη συναινετικής λύσης για τον χωρισμό, το διαζύγιο ή την τροποποίηση όρων που έχουν συμφωνηθεί σε προηγούμενο χρόνο.\nΣτην περίπτωση ζευγαριού το οποίο δεν έχει παιδιά ανήλικα (ή ενήλικα χωρίς δικαιοπρακτική ικανότητα), η συμφωνία υποβάλλεται στον αρμόδιο εισαγγελέα ο οποίος, εάν δεν εντοπίσει παρατυπίες, γνωστοποιεί την έγκρισή του στους δικηγόρους.\nΕάν το ζευγάρι έχει παιδιά τα οποία είναι ανήλικα (ή ενήλικα χωρίς δικαιοπρακτική ικανότητα), η συμφωνία πρέπει να υποβληθεί εντός δέκα ημερών στον αρμόδιο εισαγγελέα, ο οποίος εξετάζει αν η συμφωνία διασφαλίζει τα συμφέροντα των παιδιών. Σε περίπτωση θετικής κρίσης, ο εισαγγελέας εγκρίνει τη συμφωνία, ειδάλλως τη διαβιβάζει στον πρόεδρο του δικαστηρίου, ο οποίος στη συνέχεια καλεί τα μέρη εντός των επόμενων τριάντα ημερών.\nΗ συμφωνία η οποία συνάπτεται και εγκρίνεται κατ’ αυτόν τον τρόπο παράγει αποτελέσματα και ισοδυναμεί με δικαστική απόφαση χωρισμού, διαζυγίου ή τροποποίησης των όρων αυτών.\nΑπό τη θέση σε ισχύ του νόμου 76 της 20ής Μαΐου 2016, είναι δυνατή η χρήση της επικουρούμενης διαπραγμάτευσης ακόμα και σε περίπτωση συμφώνου συμβίωσης μεταξύ προσώπων του ίδιου φύλου.\nΔιασυνοριακή οικογενειακή διαμεσολάβηση - Κύπρος\nΕπί του παρόντος, δεν υπάρχει θεσμοθετημένη διαδικασία διαμεσολάβησης στην Κύπρο.\nΔιασυνοριακή οικογενειακή διαμεσολάβηση - Λεττονία\nΔιασυνοριακή οικογενειακή διαμεσολάβηση - Λιθουανία\nΑπό την 1η Ιανουαρίου 2019 και εφεξής, υπηρεσίες διαμεσολάβησης μπορούν να παρέχουν μόνο πρόσωπα που έχουν επιτύχει σε ειδική εξέταση (με λίγες εξαιρέσεις), πληρούν ορισμένες απαιτήσεις που καθορίζονται στον νόμο (εντιμότητα, πανεπιστημιακό πτυχίο, ολοκλήρωση προγράμματος εκπαίδευσης στη διαμεσολάβηση) και είναι εγγεγραμμένα στον κατάλογο διαμεσολαβητών της Δημοκρατίας της Λιθουανίας. Ο κατάλογος των διαμεσολαβητών δημοσιεύεται στον ιστότοπο της Υπηρεσίας Κρατικά Εγγυημένης Νομικής Συνδρομής ( http://vgtpt.lrv.lt/). Οι διαμεσολαβητές υποχρεούνται επίσης να τηρούν πρότυπα αμεροληψίας και επαγγελματισμού. Ανάλογα με τη συμφωνία που έχει συναφθεί, οι διαμεσολαβητές μπορεί να παρέχουν τις υπηρεσίες τους έναντι αμοιβής ή δωρεάν. Τα μέρη και οι διαμεσολαβητές μπορούν να συμφωνήσουν τη μέθοδο και τη διαδικασία για την επίλυση της διαφοράς. Κάθε μέρος μπορεί να αποσυρθεί από τη διαμεσολάβηση χωρίς να υποχρεούται να αιτιολογήσει την απόφασή του.\nΔιασυνοριακή οικογενειακή διαμεσολάβηση - Λουξεµβούργο\nΗ οικογενειακή διαμεσολάβηση ρυθμίζεται από τον νόμο της 24ης Φεβρουαρίου 2012 για τη διαμεσολάβηση σε αστικές και εμπορικές υποθέσεις και από τον κανονισμό, της 25ης Ιουνίου 2012, για τον καθορισμό της διαδικασίας αναγνώρισης σχετικά με τα καθήκοντα του δικαστικού και οικογενειακού διαμεσολαβητή, το πρόγραμμα της ειδικής κατάρτισης διαμεσολάβησης και τη διεξαγωγή δωρεάν ενημερωτικής συνάντησης.\nΤο άρθρο 1251-1 παράγραφος 2 του νέου κώδικα πολιτικής δικονομίας ορίζει τους τομείς στους οποίους μπορεί το δικαστήριο να προτείνει στους διαδίκους τη διενέργεια «οικογενειακής διαμεσολάβησης». Πρόκειται για τους εξής τομείς:\nδιαζύγιο, δικαστικός χωρισμός, χωρισμός για ζευγάρια που έχουν συνάψει σύμφωνο συμβίωσης, συμπεριλαμβανομένης της ρευστοποίησης και της διανομής των κοινών και των εξ αδιαιρέτου περιουσιακών στοιχείων.\nυποχρεώσεις διατροφής, συμβολής στα βάρη του γάμου, φροντίδας των τέκνων και άσκησης της γονικής μέριμνας.\nΕίναι δυνατόν να γίνει χρήση της συμβατικής διαμεσολάβησης ή της οικογενειακής δικαστικής διαμεσολάβησης. Η πρώτη μπορεί να κινηθεί μονομερώς και ανεξαρτήτως του θέματος, με την επιφύλαξη του 1251-22 παράγραφος 2 του νέου κώδικα πολιτικής δικονομίας, και εκτός οποιασδήποτε δικαστικής ή διαιτητικής διαδικασίας. Οι κανόνες για την οργάνωση της διαδικασίας διαμεσολάβησης καθορίζονται γραπτώς σε συμφωνία που υπογράφεται από τα μέρη και τον διαμεσολαβητή. Η συμβατική διαμεσολάβηση επιτρέπει στα μέρη να προσφύγουν είτε σε διαμεσολαβητή αναγνωρισμένο από το Υπουργείο Δικαιοσύνης είτε σε μη αναγνωρισμένο διαμεσολαβητή.\nΌταν το δικαστήριο επιλαμβάνεται διαφοράς που υπάγεται σε έναν από τους τομείς που αναφέρονται στο άρθρο 1251-1 παράγραφος 2 του νέου κώδικα πολιτικής δικονομίας, μπορεί να προτείνει στα μέρη να προσέλθουν σε οικογενειακή διαμεσολάβηση. Διατάσσει δωρεάν ενημερωτική συνάντηση με αναγνωρισμένο διαμεσολαβητή ή με διαμεσολαβητή που δεν χρειάζεται να είναι εγκεκριμένος από τις αρχές του Λουξεμβούργου, υπό την προϋπόθεση ότι εκπληρώνει απαιτήσεις ισοδύναμες ή ουσιαστικά συγκρίσιμες σε άλλο κράτος μέλος της Ευρωπαϊκής Ένωσης σύμφωνα με το άρθρο 1251-3 παράγραφος 1 εδάφιο 3 του νέου κώδικα πολιτικής δικονομίας. Οι επόμενες συνεδρίες κοστίζουν 57 ευρώ (το ποσό καθορίζεται με διάταγμα της κυβέρνησης). Το δικαστήριο καθορίζει τη διάρκεια της διαμεσολάβησης, η οποία δεν μπορεί να υπερβαίνει τους τρεις μήνες. Ωστόσο, η διάρκειά της μπορεί να παραταθεί με συμφωνία των μερών. Τα φυσικά πρόσωπα που δεν διαθέτουν επαρκή οικονομικά μέσα μπορούν να λάβουν χρηματοδοτική ενίσχυση για κάθε δικαστική οικογενειακή διαμεσολάβηση.\nΕίναι σημαντικό να σημειωθεί ότι οι συμφωνίες που επιτυγχάνονται ύστερα από διαμεσολάβηση έχουν την ίδια ισχύ με τις δικαστικές αποφάσεις. Οι εν λόγω συμφωνίες διαμεσολάβησης, είτε συνάπτονται στο εξωτερικό είτε σε εθνικό επίπεδο, είναι εκτελεστές στην Ευρωπαϊκή Ένωση σύμφωνα με την οδηγία 2008/52/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για ορισμένα θέματα διαμεσολάβησης σε αστικές και εμπορικές υποθέσεις. Η έγκριση της συμφωνίας, εν όλω ή εν μέρει, από τον πρόεδρο του πρωτοβάθμιου δικαστηρίου (tribunal d'arrondissement) της προσδίδει εκτελεστότητα. Όσον αφορά την οικογενειακή διαμεσολάβηση, το δικαστήριο ελέγχει αν η συμφωνία, πέρα από τη συμμόρφωσή της με τη δημόσια τάξη, αντιβαίνει στο συμφέρον των τέκνων, αν η διαφορά είναι δυνατόν να επιλυθεί με διαμεσολάβηση και αν ο διαμεσολαβητής ήταν αναγνωρισμένος για τον σκοπό αυτό από το Υπουργείο Δικαιοσύνης.\nΠίνακας των αναγνωρισμένων διαμεσολαβητών\nΥπουργείο Δικαιοσύνης (για γενικές πληροφορίες σχετικά με τη διαμεσολάβηση σε αστικές και εμπορικές υποθέσεις)\nΤελευταία επικαιροποίηση: 07/01/2020\nΔιασυνοριακή οικογενειακή διαμεσολάβηση - Ουγγαρία\nΕπισκεφθείτε τη σελίδα Διαμεσολάβηση στα κράτη μέλη, καθώς περιέχει πληροφορίες σχετικά με τη διαθέσιμη διαμεσολάβηση σε οικογενειακά ζητήματα.\nΤελευταία επικαιροποίηση: 11/12/2017\nΔιασυνοριακή οικογενειακή διαμεσολάβηση - Μάλτα\nΝομοθεσία σχετικά με τη διαμεσολάβηση\nΗ ισχύουσα νομοθεσία στη Μάλτα είναι το «Chapter 474», δηλαδή ο νόμος περί διαμεσολάβησης.\nΌταν ένα ζευγάρι βρίσκεται σε διαμάχη για κάποιο οικογενειακό θέμα, μπορεί να το βοηθήσει ένας διαμεσολαβητής ώστε να βρει έναν φιλικό διακανονισμό χωρίς προσφυγή στα δικαστήρια. Σύμφωνα με τη νομοθεσία της Μάλτας η διαμεσολάβηση αποτελεί υποχρεωτικό στάδιο, προτού το ζευγάρι κινήσει τη διαδικασία διάστασής του ενώπιον του Πρωτοδικείου (Τμήμα Οικογενειακών Υποθέσεων).\nΠοιος είναι ο διαμεσολαβητής και ποιος είναι ο ρόλος του;\nΟ διαμεσολαβητής ή η διαμεσολαβήτρια βοηθάει τα δύο μέρη να καταλήξουν σε φιλικό διακανονισμό. Είναι αμερόληπτο και ανεξάρτητο πρόσωπο που διορίζει το δικαστήριο. Σε ορισμένες περιπτώσεις τα μέρη επιλέγουν τον διαμεσολαβητή τα ίδια έναντι αμοιβής. Όλοι οι διαμεσολαβητές έχουν τα κατάλληλα επαγγελματικά προσόντα για να ασκούν τα καθήκοντά τους. Οι περισσότεροι είναι και οικογενειακοί σύμβουλοι, κοινωνικοί λειτουργοί ή δικηγόροι.\nΟι διαμεσολαβητές δεν μπορούν σε καμία περίπτωση να διαβιβάσουν στοιχεία στο δικαστήριο σχετικά με το περιεχόμενο της διαμεσολάβησης, εάν τα μέρη κινήσουν στη συνέχεια δικαστική διαδικασία.\nΠοιος μπορεί να ζητήσει διαμεσολάβηση;\nΔιαμεσολάβηση μπορεί να λάβει χώρα στις ακόλουθες περιπτώσεις:\nδιάσταση ή διαζύγιο (σε περίπτωση διαζυγίου οι σύζυγοι πρέπει να ζουν χωριστά για τέσσερα έτη ή παραπάνω)\nπαροχή διατροφής από τον/τη σύζυγο\nρύθμιση θεμάτων σχετικά με τέκνα που γεννήθηκαν εκτός γάμου, όπως η φροντίδα και η κηδεμονία των τέκνων, τα δικαιώματα επικοινωνίας και η διατροφή\nτροποποίηση της σύμβασης διάστασης ή διαζυγίου\nτροποποίηση της σύμβασης σχετικά με τη φροντίδα και την κηδεμονία των τέκνων, τα δικαιώματα επικοινωνίας ή τη διατροφή.\nΔεν είναι ανάγκη να είναι κάποιος σε έγγαμη κατάσταση για να ζητήσει τη διενέργεια διαμεσολάβησης.\nΠώς κινείται η διαδικασία διαμεσολάβησης και σε τι συνίσταται;\nΓια να κάνει χρήση διαμεσολάβησης το ενδιαφερόμενο μέρος πρέπει να απευθύνει επιστολή στη γραμματεία του δικαστηρίου ζητώντας την άδεια να κινήσει τη σχετική διαδικασία. Η επιστολή πρέπει να περιέχει τα ονόματα και τις διευθύνσεις και των δύο μερών και τουλάχιστον τον αριθμό ταυτότητας του προσώπου που υποβάλλει την επιστολή. Η επιστολή δεν χρειάζεται την υπογραφή δικηγόρου για να είναι έγκυρη. Η επιστολή πρωτοκολλείται δωρεάν στο Δικαστήριο Οικογενειακών Υποθέσεων.\nΗ διαμεσολάβηση μπορεί επίσης να κινηθεί με σημείωμα, αλλά η διαδικασία αυτή χρησιμοποιείται όταν τα δύο εμπλεκόμενα μέρη συμφωνούν ήδη στα περισσότερα νομικά ζητήματα. Το σημείωμα περιέχει τα ίδια στοιχεία με την επιστολή, με τη διαφορά ότι τα μέρη πρέπει να επισυνάψουν σύμβαση που καταρτίζουν οι δικηγόροι τους ή συμβολαιογράφος. Το σημείωμα πρέπει να υπογράφεται και από τα δύο μέρη και τον συμβολαιογράφο τους ή από τους δύο δικηγόρους τους και τον συμβολαιογράφο τους.\nΣε συνέχεια της επιστολής διορίζεται διαμεσολαβητής από κατάλογο που καταρτίζει το δικαστήριο. Τα μέρη που συμφωνούν μπορούν επίσης να αποταθούν από μόνα τους σε έναν διαμεσολαβητή. Ο διαμεσολαβητής καλεί τα μέρη με ταχυδρομική επιστολή να παραστούν στο δικαστήριο σε συγκεκριμένη ημερομηνία. Οι συναντήσεις μεταξύ των μερών και του διαμεσολαβητή λαμβάνουν χώρα σε κλειστή αίθουσα και, εάν το επιθυμούν τα μέρη, παρευρίσκονται και οι δικηγόροι τους. Κατά τη διαμεσολάβηση δεν είναι απαραίτητο να παρίστανται οι δικηγόροι.\nΟ διαμεσολαβητής ενθαρρύνει τα μέρη να συμφιλιωθούν. Εάν κρίνει ότι υπάρχουν ελπίδες να διασωθεί ο γάμος ή η σχέση του ζευγαριού, μπορεί να ζητήσει την επέμβαση οικογενειακού συμβούλου και να αναστείλει τη διαμεσολάβηση. Εάν τα μέρη κρίνουν ότι ο γάμος ή η σχέση τους δεν λειτουργεί πλέον, ο διαμεσολαβητής τούς βοηθά να καταλήξουν σε κοινή συμφωνία σχετικά με τα τέκνα και τα περιουσιακά τους αγαθά.\nΕάν τα μέρη καταφέρουν να καταλήξουν σε συμφωνία, ο διαμεσολαβητής συντάσσει και αναγιγνώσκει σύμβαση και, εάν τα μέρη είναι ικανοποιημένα με το περιεχόμενό της, την υποβάλλει επίσημα για πρωτοκόλληση ώστε να κοινοποιηθεί στο δικαστήριο. Εάν το δικαστήριο εγκρίνει τη σύμβαση, τα μέρη μπορούν στη συνέχεια να μεταβούν σε συμβολαιογράφο, ο οποίος θα την δημοσιεύσει και επισημοποιήσει.\nΕάν τα μέρη δεν καταλήξουν σε συμφωνία, η διαμεσολάβηση ολοκληρώνεται και τα μέρη λαμβάνουν την άδεια να προχωρήσουν δικαστικά. Τα μέρη υποχρεούνται να κινήσουν τη διαδικασία ενώπιον του Πρωτοδικείου (Τμήμα Οικογενειακών Υποθέσεων) εντός δύο μηνών από τη λήξη της διαμεσολάβησης. Σε περίπτωση που δεν τηρηθεί η ανωτέρω προθεσμία, το ζευγάρι υποχρεούται να πραγματοποιήσει νέα διαμεσολάβηση.\nΤι συμβαίνει σε περίπτωση που ένα από τα μέρη μένει στο εξωτερικό;\nΜια διαμάχη έχει διασυνοριακό χαρακτήρα, όταν η μόνιμη ή η συνήθης κατοικία τουλάχιστον ενός από τα μέρη είναι στη Μάλτα, ενώ του άλλου μέρους σε ένα άλλο κράτος μέλος την ημέρα κατά την οποία:\nτα μέρη συμφωνήσουν να προσφύγουν σε διαδικασία διαμεσολάβησης, αφότου ανέκυψε η διαφορά·\nανακύψει υποχρέωση διαμεσολάβησης δυνάμει του εθνικού δικαίου ή,\nσε περιπτώσεις που το δικαστήριο έχει εκδώσει διαταγή ή εντολή, από την ημερομηνία της εν λόγω διαταγής ή εντολής.\nΣτην περίπτωση αυτή, το πρόσωπο που έχει τη μόνιμη ή τη συνήθη κατοικία του στην αλλοδαπή μεταβαίνει στη Μάλτα ή εξουσιοδοτεί δικηγόρο στη Μάλτα να το εκπροσωπήσει και στη συνέχεια μεταβαίνει στη Μάλτα για να υπογράψει τη σύμβαση διάστασης. Ωστόσο, εάν το πρόσωπο που έχει τη μόνιμη ή τη συνήθη κατοικία του στη Μάλτα δεν γνωρίζει πού διαμένει το άλλο μέρος (για παράδειγμα, επειδή έχει φύγει από τη Μάλτα ή έχει εγκαταλείψει το άλλο μέρος), τότε συντάσσει επιστολή ζητώντας να κινηθεί διαμεσολάβηση στην οποία βεβαιώνει ενόρκως το εν λόγω γεγονός. Η επιστολή διεκπεραιώνεται αμέσως και το εν λόγω πρόσωπο προσφεύγει στη δικαιοσύνη κατά δικαστικού συμπαραστάτη του απουσιάζοντος μέρους, τον οποίο διορίζει το δικαστήριο.\nΤελευταία επικαιροποίηση: 11/01/2018\nΔιασυνοριακή οικογενειακή διαμεσολάβηση - Κάτω Χώρες\nΣτο πλαίσιο της διαμεσολάβησης, τα μέρη επιλύουν τις διαφορές τους από κοινού υπό την καθοδήγηση ενός ανεξάρτητου διαμεσολαβητή. Η διαμεσολάβηση εφαρμόζεται κυρίως στο πλαίσιο του αστικού δικαίου και του δημοσίου δικαίου. Αυτή η μορφή εξωδικαστικής επίλυσης διαφορών έχει πολλά πλεονεκτήματα. Συχνά μια διαφορά επιλύεται πιο γρήγορα απ’ ό,τι αν παραπεμφθεί σε δικαστήριο. Επιπλέον, η διαμεσολάβηση σε πολλές περιπτώσεις είναι φθηνότερη. Επίσης, η διαμεσολάβηση συμβάλλει στη διατήρηση της σχέσης μεταξύ των μερών. Τα μέρη αναζητούν λύση σε εθελοντική βάση.\nΟμοσπονδία διαμεσολαβητών των Κάτω Χωρών (Mediatorsfederatie Nederland)\nΣτις Κάτω Χώρες υπάρχουν διάφορα μητρώα διαμεσολαβητών. Η ομοσπονδία διαμεσολαβητών των Κάτω Χωρών (Mediatorsfederatie Nederland) (MfN) τηρεί το μητρώο διαμεσολαβητών (Register van Mediators) (πρώην μητρώο NMI). Η MfN είναι η ομοσπονδία στην οποία εκπροσωπούνται οι μεγαλύτερες ενώσεις διαμεσολαβητών των Κάτω Χωρών. Στο μητρώο της MfN περιλαμβάνονται ορισμένοι διαμεσολαβητές οι οποίοι πληρούν προσεκτικά ελεγμένα ποιοτικά κριτήρια. Η κυβέρνηση των Κάτω Χωρών χρησιμοποιεί τα πρότυπα της MfN ως βάση για το μητρώο των διαμεσολαβητών που εργάζονται στο Συμβούλιο Δικαστικής Αρωγής ( μητρώο του Συμβουλίου Δικαστικής Αρωγής - Raad voor Rechtsbijstand). Στον δικτυακό τόπο της MfN θα βρείτε επίσης ανεξάρτητες πληροφορίες σχετικά με τη διαμεσολάβηση και τους διαμεσολαβητές στις Κάτω Χώρες.\nΔιεθνές μητρώο ADR\nΕπιπλέον, υπάρχει επίσης το διεθνές μητρώο ADR (ADR International Register. Ο δικτυακό τόπο αυτού του μητρώου επιτρέπει την αναζήτηση διαμεσολαβητών και ταυτόχρονα διαθέτει πληροφορίες για θέματα σχετικά με τη διαμεσολάβηση.\nΠληροφορίες για τη διαμεσολάβηση\nΣτις Κάτω Χώρες υπάρχει επίσης η πρωτοβουλία « διαμεσολάβηση εκτός του δικαστικού συστήματος (Mediation naast rechtspraak)») Αυτή η πρωτοβουλία σημαίνει ότι το πρωτοδικείο ή το εφετείο που έχει επιληφθεί μιας υπόθεσης προτείνει στους διαδίκους την επιλογή της διαμεσολάβησης. Επιπλέον, το εφετείο μπορεί να προτείνει στους διαδίκους να καταφύγουν σε υπηρεσίες συμβουλευτικής υποστήριξης γονέων, στο πλαίσιο της οποίας μπορεί επίσης να επιτευχθεί λύση μέσω διαμεσολάβησης.\nΆλλα όργανα τα οποία παρέχουν πληροφορίες σχετικά με τη διαμεσολάβηση είναι το Het Juridisch Loket (κέντρο παροχής νομικών πληροφοριών) και το Raad voor Rechtsbijstand (συμβούλιο δικαστικής αρωγής).\nΣε ορισμένες περιπτώσεις είναι δυνατή η (μερική) επιστροφή των εξόδων διαμεσολάβησης. Περισσότερες πληροφορίες για την επιδοτούμενη διαμεσολάβηση διατίθενται εδώ.\nΔιεθνές μητρώο ADR (ADR International Register)\nΔικαιοσύνη - διαμεσολάβηση εκτός του δικαστικού συστήματος (De Rechtspraak over mediation naast rechtspraak)\nΚέντρο παροχής νομικών πληροφοριών (Het Juridisch Loket)\nΔικαστική αρωγή (Rechtsbijstand)\nΣυμβούλιο δικαστικής αρωγής (Raad voor Rechtsbijstand)\nΔιασυνοριακή οικογενειακή διαμεσολάβηση - Αυστρία\nΣτο πλαίσιο της αυστριακής διαδικασίας εκδίκασης οικογενειακών διαφορών, το δικαστήριο οφείλει να προάγει την εξεύρεση κοινά αποδεκτών λύσεων. Προς τον σκοπό αυτόν, δύναται να ορίζει πρώτη συζήτηση της υπόθεσης με θέμα τη διαμεσολάβηση ή να συνιστά την προσφυγή σε διαμεσολάβηση [άρθρο 107 παράγραφος 3 σημείο 2 του νόμου περί εκούσιας δικαιοδοσίας (Außerstreitgesetz)]. Τα ζεύγη διαμεσολαβητών διαφορετικών εθνικοτήτων ανταποκρίνονται στην έννοια της οικογενειακής διαμεσολάβησης στην Αυστρία, πλην όμως πρέπει να συγκροτούνται σε ad hoc βάση (με τη βοήθεια του Ομοσπονδιακού Υπουργείου Δικαιοσύνης ως κεντρικής αρχής και ιδιωτικών οργανισμών διαμεσολάβησης).\nΤελευταία επικαιροποίηση: 16/10/2019\nΔιασυνοριακή οικογενειακή διαμεσολάβηση - Πολωνία\nΔιαδικασίες διαμεσολάβησης σε υποθέσεις οικογενειακού δικαίου, διαζυγίου και χωρισμού\nΗ διαμεσολάβηση είναι μια οικειοθελής και εμπιστευτική μορφή επίλυσης διαφορών, στο πλαίσιο της οποίας τα μέρη μιας διένεξης ή διαφοράς επιχειρούν από μόνα τους να καταλήξουν σε συμφωνία με τη συνδρομή ενός ουδέτερου και αμερόληπτου διαμεσολαβητή. Τα ζητήματα που θα εξεταστούν κατά τη διάρκεια της διαμεσολάβησης καθορίζονται από τους συμμετέχοντες. Τα θέματα στα οποία μπορεί να επιτευχθεί συμφωνία αφορούν, ενδεικτικά, τη συμφιλίωση των συζύγων, τον καθορισμό των όρων χωρισμού, τις μορφές άσκησης γονικής επιμέλειας, τις επαφές με τα παιδιά, την κάλυψη των οικογενειακών αναγκών, την παροχή διατροφών, καθώς και θέματα σχετικά με την περιουσία και τη στέγη. Η διαμεσολάβηση μπορεί επίσης να συμβάλει στη διευθέτηση θεμάτων όπως η έκδοση διαβατηρίου, η επιλογή της εκπαίδευσης που θα έχει το παιδί, οι επαφές με τα μέλη της ευρύτερης οικογένειας και/ή η διαχείριση της περιουσίας του παιδιού.\n• Η διαμεσολάβηση συμβάλλει στον κατευνασμό των αρνητικών συναισθημάτων και στην κατανόηση των αναγκών τόσο του ίδιου του προσώπου όσο και του άλλου μέρους, κάτι που μειώνει την ψυχολογική πίεση που ασκείται λόγω της διένεξης.\nΠώς παραπέμπεται ένα θέμα στη διαμεσολάβηση;\n• Η διαμεσολάβηση μπορεί να διενεργηθεί προτού η υπόθεση εξεταστεί ενώπιον δικαστηρίου ή αφού θα έχουν ξεκινήσει οι δικαστικές διαδικασίες, με βάση την απόφαση του δικαστηρίου.\n• Σε κάθε περίπτωση, η διαμεσολάβηση υπόκειται στη συμφωνία των μερών.\n• Κάθε διάδικος μπορεί να υποβάλει αίτηση διαμεσολάβησης σε οποιοδήποτε στάδιο των δικαστικών διαδικασιών.\nΠοιος αποφασίζει τον ορισμό του διαμεσολαβητή;\n• Ο διαμεσολαβητής επιλέγεται από κοινού από τους διαδίκους ή ορίζεται από το δικαστήριο προτεραιότητα δίνεται στα πρόσωπα που είναι εγγεγραμμένα στο κατάλογο των διαπιστευμένων διαμεσολαβητών.\nΠόσο μπορεί να διαρκέσει η διαμεσολάβηση;\n• Η διαδικασία διαμεσολάβησης που έχει κινηθεί κατόπιν δικαστικής απόφασης δεν πρέπει να υπερβαίνει τους 3 μήνες, αλλά μπορεί να παραταθεί κατόπιν κοινού αιτήματος ή για οποιονδήποτε άλλο βάσιμο λόγο, αν αυτό διευκολύνει τη διευθέτηση της διαφοράς.\nΠοια είναι τα στάδια της διαδικασίας διαμεσολάβησης;\n• Ο διαμεσολαβητής, μόλις λάβει τη δικαστική απόφαση, επικοινωνεί με τους διαδίκους προκειμένου να καθορίσει την ημερομηνία και τον τόπο διεξαγωγής της διαμεσολάβησης.\n• Ο διαμεσολαβητής εξηγεί τους κανόνες και τα στάδια της διαδικασίας διαμεσολάβησης, και ρωτά τους διαδίκους αν αποδέχονται τη διαμεσολάβηση.\n• Η διαμεσολάβηση συνιστά συζήτηση μεταξύ των διαδίκων παρουσία ενός διαμεσολαβητή. Μπορεί επίσης να διεξαχθεί διαμεσολάβηση μεταξύ του διαμεσολαβητή και ενός μόνο εκ των διαδίκων.\n• Οι διάδικοι έχουν το δικαίωμα να αρνηθούν να συμμετάσχουν στη διαμεσολάβηση.\n• Η διαμεσολάβηση έχει εμπιστευτικό χαρακτήρα. Ο διαμεσολαβητής δεν πρέπει να αποκαλύψει στοιχεία της διαμεσολάβησης σε τρίτους. Τα πρακτικά της διαμεσολάβησης δεν περιλαμβάνουν κρίσεις ή θέσεις των διαδίκων.\n• Ο διαμεσολαβητής δεν μπορεί να ενεργήσει ως μάρτυρας όσον αφορά τα πραγματικά περιστατικά των οποίων λαμβάνει γνώση στο πλαίσιο της διαμεσολάβησης, εκτός αν οι διάδικοι τον απαλλάξουν από την υποχρέωση τήρησης του απορρήτου.\nΠοια μπορεί να είναι η κατάληξη της διαμεσολάβησης;\n• Η διαμεσολάβηση μπορεί να καταλήξει σε αμοιβαία αποδεκτό συμβιβασμό, που υπογράφεται από τους διαδίκους.\n• Σε υποθέσεις διαζυγίου ή χωρισμού, η διαμεσολάβηση μπορεί να καταλήξει στη συμφιλίωση και/ή τη συμφωνία μεταξύ των συζύγων, ή στη διαμόρφωση κοινών νομικών θέσεων. Τα στοιχεία αυτά αποτελούν τη βάση επί της οποίας το δικαστήριο θα επιλύσει το ζήτημα.\n• Ο διαμεσολαβητής κοινοποιεί αντίγραφο των πρακτικών στους διαδίκους.\n• Ο διαμεσολαβητής υποβάλλει τα πρακτικά, και την τυχόν συμφωνία, στο δικαστήριο.\n• Η συμφωνία που προκύπτει από διαμεσολάβηση και έχει εγκριθεί από το δικαστήριο έχει τη νομική εγκυρότητα δικαστικού συμβιβασμού και περατώνει τις διαδικασίες.\n• Το δικαστήριο αρνείται να εγκρίνει τον συμβιβασμό, αν αυτός αντίκειται στη νομοθεσία ή στα χρηστά ήθη, αποσκοπεί στην καταστρατήγηση της νομοθεσίας, προκαλεί σύγχυση ή περιέχει αντιφάσεις.\n• Εάν ένας συμβιβασμός που έχει κηρυχθεί εκτελεστός παραμένει ανεκτέλεστος, μπορεί να παραπεμφθεί σε δικαστικό επιμελητή ο οποίος ορίζεται από το δικαστήριο.\n• Εάν δεν επιτευχθεί συμβιβασμός, τα μέρη μπορούν να κινήσουν δικαστική διαδικασία.\nΤα έξοδα που συνεπάγεται η διαμεσολάβηση βαρύνουν τους διαδίκους. Κάθε διάδικος καταβάλλει τα μισά, εκτός αν οι διάδικοι συμφωνήσουν διαφορετικά.\nΈνας διάδικος μπορεί να ζητήσει να εξαιρεθεί από τα έξοδα της διαμεσολάβησης.\nΑνεξάρτητα από την έκβαση της υπόθεσης, το δικαστήριο μπορεί να διατάξει έναν διάδικο να καταβάλει τα έξοδα που προκύπτουν από μια εξόφθαλμα αδικαιολόγητη άρνηση συμμετοχής στη διαμεσολάβηση.\nΕάν ο συμβιβασμός επιτευχθεί πριν από την έναρξη της ακροαματικής διαδικασίας ενώπιον του δικαστηρίου, επιδικάζεται στον διάδικο το 100 % των δικαστικών εξόδων.\nΕάν ο συμβιβασμός επιτευχθεί ενώπιον του διαμεσολαβητή σε μεταγενέστερη χρονική στιγμή της διαδικασίας (μετά την έναρξη της ακροαματικής διαδικασίας), επιδικάζεται το 75 % των δικαστικών εξόδων.\nΣτις υποθέσεις διαζυγίου ή χωρισμού, εάν οι διάδικοι καταλήξουν σε συμφιλίωση ενώπιον του πρωτοβάθμιου δικαστηρίου και αποσύρουν την προσφυγή, επιστρέφεται το 100 % των δικαστικών εξόδων τα οποία καταβάλλονται κατά την προσφυγή στη δικαιοσύνη. Εάν οι διάδικοι συμφιλιωθούν πριν από την ολοκλήρωση της διαδικασίας ενώπιον του δευτεροβάθμιου δικαστηρίου, επιστρέφεται το 50 % των δικαστικών εξόδων για την άσκηση έφεσης.\nΣε περίπτωση εξωδικαστικής διαμεσολάβησης, η αμοιβή του διαμεσολαβητή ορίζεται από το κέντρο διαμεσολάβησης ή συμφωνείται από τα μέρη μαζί με τον διαμεσολαβητή πριν από την έναρξη της διαμεσολάβησης.\nΤελευταία επικαιροποίηση: 13/07/2020\nΔιασυνοριακή οικογενειακή διαμεσολάβηση - Πορτογαλία\nΗ ΟΙΚΟΓΕΝΕΙΑΚΗ ΔΙΑΜΕΣΟΛΑΒΗΣΗ ΣΤΗΝ ΠΟΡΤΟΓΑΛΙΑ\nΑρχή του εκούσιου χαρακτήρα και της έγκρισης της συμφωνίας\nΣτην Πορτογαλία ισχύει η αρχή του εκούσιου χαρακτήρα της διαμεσολάβησης. Τα μέρη μιας οικογενειακής διαφοράς σχετικής με τα τέκνα ή τους συζύγους μπορούν, κατόπιν συμφωνίας, να αναζητήσουν δημόσια ή ιδιωτική οικογενειακή διαμεσολάβηση. Επίσης, το δικαστήριο μπορεί να παραπέμπει τα μέρη σε διαμεσολάβηση, αλλά δεν μπορεί να την επιβάλει αν τα μέρη δεν συμφωνούν ή αντιτίθενται. Η προσφυγή σε οικογενειακή διαμεσολάβηση μπορεί να λάβει χώρα πριν να ασκηθεί αγωγή στο δικαστήριο ή στην υπηρεσία ληξιαρχείου (Conservatória do Registo Civil) ή αφότου η αγωγή ήδη εκκρεμεί. Σε κάθε περίπτωση, συμφωνίες που σχετίζονται με οικογενειακές διαφορές πρέπει να λάβουν έγκριση για να καταστούν εκτελεστές. Σε περίπτωση που τα μέρη έχουν πληρεξούσιο, αυτός μπορεί να παραστεί –και στην πράξη παρίσταται κάποιες φορές– σε συνεδρίες διαμεσολάβησης. Ο νόμος 29/2013 της 19/4 καθορίζει τις γενικές αρχές που ισχύουν για τη διαμεσολάβηση.\nΔιαμεσολάβηση στα δικαστήρια\nΑν τα μέρη προσφύγουν σε οικογενειακή διαμεσολάβηση πριν να ασκήσουν αγωγή, σε περίπτωση που καταλήξουν σε συμφωνία, οφείλουν να ζητήσουν από την υπηρεσία ληξιαρχείου της επιλογής τους την έγκριση της εν λόγω συμφωνίας. Στην περίπτωση αυτή, η συμφωνία μπορεί να καλύπτει τόσο θέματα που αφορούν τους συζύγους (π.χ. διαζύγιο, διατροφή μεταξύ συζύγων, συζυγική εστία, χρήση επωνύμου του πρώην συζύγου) όσο και θέματα που σχετίζονται με τα τέκνα (π.χ. συμφωνία όσον αφορά τη γονική μέριμνα η οποία επισυνάπτεται σε συμφωνία διαζυγίου ή συμφωνία όσον αφορά τη διατροφή ενήλικων τέκνων). Πριν από την έγκριση από τον ληξίαρχο, η Εισαγγελία (Ministério Público) διατυπώνει γνώμη περί της συμφωνίας στον βαθμό που αυτή αφορά τη γονική μέριμνα ανήλικων τέκνων.\nΣε περίπτωση που η οικογενειακή διαμεσολάβηση λαμβάνει χώρα πριν να ασκηθεί αγωγή και προορίζεται αποκλειστικά να ρυθμίσει μέσω συμφωνίας τη γονική μέριμνα όσον αφορά ανήλικα τέκνα (χωρίς να συνοδεύεται από συμφωνία διαζυγίου ή δικαστικού χωρισμού), τα μέρη πρέπει να ζητήσουν την έγκριση της εν λόγω συμφωνίας από το αρμόδιο δικαστήριο.\nΣτην περίπτωση που η οικογενειακή διαμεσολάβηση λαμβάνει χώρα ενώ εκκρεμεί αγωγή ενώπιον δικαστηρίου, πραγματοποιείται με τον εξής τρόπο:\nΣτις αγωγές που αφορούν διαφορές γονικής μέριμνας (π.χ. επιμέλεια, επισκέψεις, υποχρεώσεις διατροφής σε ανήλικα τέκνα), υπάρχει μια φάση εξειδικευμένης τεχνικής ακρόασης και διαμεσολάβησης. Σε περίπτωση που τα μέρη δεν καταλήξουν σε συμφωνία στη διάσκεψη στην οποία καλούνται από τον δικαστή, ο δικαστής αναστέλλει τη διάσκεψη για περίοδο που κυμαίνεται από 2 έως 3 μήνες και παραπέμπει τα μέρη σε έναν από τους ακόλουθους εναλλακτικούς μηχανισμούς: διαμεσολάβηση, εφόσον υπάρχει συναίνεση μεταξύ των μερών ή τα μέρη το ζητούν ή εξειδικευμένη τεχνική ακρόαση, η οποία διενεργείται από τις υπηρεσίες τεχνικής υποστήριξης του δικαστηρίου. Κατά τη λήξη του διαστήματος αναστολής της διάσκεψης, η διάσκεψη συνεχίζεται και, στην περίπτωση που έχει επιτευχθεί συμφωνία με έναν από τους προαναφερόμενους τρόπους, ο δικαστής την αξιολογεί και την εγκρίνει. Σε περίπτωση που δεν υπάρχει συμφωνία, η υπόθεση συνεχίζεται με την ένδικη φάση.\nΣε όλες τις αστικές αγωγές εν γένει, περιλαμβανομένων εκείνων που αφορούν τους συζύγους (π.χ. διαζύγιο και δικαστικός χωρισμός, διατροφή μεταξύ συζύγων και πρώην συζύγων, απόδοση της συζυγικής στέγης, όταν δεν υπάρχει αρχική συμφωνία), το άρθρο 273 του κώδικα πολιτικής δικονομίας προβλέπει δυνατότητα για το δικαστήριο αναστολής της διαδικασίας και παραπομπής της διαφοράς σε διαμεσολάβηση, εκτός αν αντιτίθεται κάποιο από τα μέρη.\nΣύμφωνα με τις διατάξεις του άρθρου 272 παράγραφος 4 του κώδικα πολιτικής δικονομίας, τα μέρη μπορούν επίσης να ζητήσουν με συμφωνία τους την αναστολή της διαδικασίας για τρεις μήνες και, σ’ αυτό το χρονικό διάστημα, να καταφύγουν σε διαμεσολάβηση με δική τους πρωτοβουλία.\nΣε περίπτωση που επιτευχθεί συμφωνία με διαμεσολάβηση ενώ εκκρεμεί αγωγή στις προαναφερόμενες διαδικασίες, τα μέρη οφείλουν να ζητήσουν από το δικαστήριο την έγκρισή της.\nΟι αγωγές που αφορούν οικογενειακές διαφορές που ανήκουν στην αρμοδιότητα των υπηρεσιών ληξιαρχείου απαιτούν προσυμφωνία από τα μέρη γιατί, σε αντίθετη περίπτωση, εμπίπτουν στο πεδίο αρμοδιότητας των δικαστηρίων. Ως εκ τούτου, σε αυτές τις περιπτώσεις, η προσφυγή σε διαμεσολάβηση με πρωτοβουλία των μερών μπορεί να αποβεί χρήσιμη πριν από την κίνηση της διαδικασίας. Μετά την κίνηση της διαδικασίας στο ληξιαρχείο, το άρθρο 14 παράγραφος 3 του νομοθετικού διατάγματος 272/2001 της 13/1 προβλέπει ότι ο ληξίαρχος οφείλει να ενημερώσει τους συζύγους που επιθυμούν διαζύγιο για την ύπαρξη των υπηρεσιών διαμεσολάβησης. Αυτή η νομοθετική διάταξη επιτρέπει στα μέρη, ενώ εκκρεμεί η διαδικασία συναινετικού διαζυγίου στο ληξιαρχείο, να καταφεύγουν στη διαμεσολάβηση για να επιτύχουν τη συμφιλίωση των συζύγων ή για να επανεξετάσουν τη συμφωνία που αφορά τη γονική μέριμνα, η οποία επισυνάπτεται στη συμφωνία διαζυγίου, όταν υπάρχει σχετική πρόταση της Εισαγγελίας.\nΕπιλογή του δημόσιου ή ιδιωτικού διαμεσολαβητή, διάρκεια και κόστος της διαμεσολάβησης\nΚατά κανόνα, η οικογενειακή διαμεσολάβηση έχει μέγιστη διάρκεια τρεις μήνες, βάσει της αρχής που προβλέπεται στο άρθρο 272 παράγραφος 4 του κώδικα πολιτικής δικονομίας. Μόνο σε εξαιρετικές και δεόντως τεκμηριωμένες περιπτώσεις μπορεί η διαμεσολάβηση να υπερβεί το εν λόγω χρονικό διάστημα.\nΑν τα μέρη καταφύγουν σε ιδιωτική διαμεσολάβηση, θα πρέπει να καταβάλουν την αμοιβή του διαμεσολαβητή. Η εν λόγω αμοιβή, οι κανόνες και το χρονοδιάγραμμα της διαμεσολάβησης καθορίζονται στο πρωτόκολλο της διαμεσολάβησης που υπογράφεται από τα μέρη και τον διαμεσολαβητή στην αρχή της διαμεσολάβησης. Το Υπουργείο Δικαιοσύνης τηρεί κατάλογο δημόσιων και ιδιωτικών διαμεσολαβητών, τον οποίο μπορούν να συμβουλεύονται τα μέρη προκειμένου να επιλέξουν ιδιωτικό διαμεσολαβητή.\nΓια να καταφύγουν σε δημόσια διαμεσολάβηση, τα μέρη οφείλουν να επικοινωνήσουν με την υπηρεσία εναλλακτικής επίλυσης διαφορών (Gabinete de Resolução Alternativa de Conflitos), της Γενικής Διεύθυνσης Πολιτικής Δικαιοσύνης, και να ζητήσουν τον προγραμματισμό συνεδρίας προδιαμεσολάβησης. Αυτό μπορεί να γίνει μέσω τηλεφώνου, ηλεκτρονικού ταχυδρομείου ή ηλεκτρονικού εντύπου που συμπληρώνεται σε απευθείας σύνδεση. Στη συνεδρία δημόσιας προδιαμεσολάβησης υπογράφεται πρωτόκολλο διαμεσολάβησης ανάμεσα στα μέρη και τον διαμεσολαβητή. Καθορίζεται η διάρκεια, προγραμματίζονται οι συνεδρίες και επεξηγούνται οι διαδικαστικοί κανόνες.\nΤο κόστος της δημόσιας οικογενειακής διαμεσολάβησης είναι 50 ευρώ για έκαστο μέρος, ανεξάρτητα από τον αριθμό των προγραμματισμένων συνεδριών. Αυτό το τέλος των 50 ευρώ καταβάλλεται από έκαστο μέρος στην αρχή της δημόσιας διαμεσολάβησης. Οι αμοιβές των διαμεσολαβητών του δημόσιου συστήματος δεν επιβαρύνουν τα μέρη. Καταβάλλονται από τη Γενική Διεύθυνση Πολιτικής Δικαιοσύνης σύμφωνα με κλίμακα καθορισμένη διά νόμου.\nΟι συνεδρίες δημόσιας διαμεσολάβησης μπορούν να λαμβάνουν χώρα στις εγκαταστάσεις της Γενικής Διεύθυνσης Πολιτικής Δικαιοσύνης ή σε διαθέσιμες εγκαταστάσεις στον δήμο κατοικίας των μερών.\nΣτη δημόσια διαμεσολάβηση, τα μέρη μπορούν να επιλέξουν διαμεσολαβητή μεταξύ εκείνων που έχουν επιλεγεί από το δημόσιο σύστημα. Σε περίπτωση που δεν επιλέξουν, η υπηρεσία εναλλακτικής επίλυσης διαφορών της Γενικής Διεύθυνσης Πολιτικής Δικαιοσύνης διορίζει έναν από τους διαμεσολαβητές που περιλαμβάνονται στον κατάλογο δημόσιων διαμεσολαβητών, με διαδοχική σειρά και λαμβάνοντας υπόψη την εγγύτητά του στην περιοχή κατοικίας των μερών. Κατά κανόνα, ο εν λόγω διορισμός γίνεται ηλεκτρονικά.\nΣε περίπτωση που τα μέρη δικαιούνται νομική συνδρομή (ευεργέτημα πενίας), η εν λόγω συνδρομή μπορεί να καλύψει το κόστος της διαμεσολάβησης.\nΔιασυνοριακή διαμεσολάβηση και συν-διαμεσολάβηση\nΣε περίπτωση διαπίστωσης της ύπαρξης διασυνοριακής διαφοράς, χωρίς δυνατότητα ταυτόχρονης φυσικής παρουσίας των μερών στις συνεδρίες, είναι δυνατή η καταφυγή σε συστήματα βιντεοδιάσκεψης, ώστε να καταστεί εφικτή η διαμεσολάβηση.\nΣτην Πορτογαλία, οι διαμεσολαβητές άλλων κρατών μελών μπορούν όχι μόνο να εγγραφούν στον κατάλογο οικογενειακών διαμεσολαβητών που τηρείται από το Υπουργείο Δικαιοσύνης (ο οποίος περιλαμβάνει δημόσιους και ιδιωτικούς διαμεσολαβητές), αλλά και να επιλεγούν για τον κατάλογο των δημόσιων οικογενειακών διαμεσολαβητών (μέσω δημόσιου διαγωνισμού). Και στις δύο περιπτώσεις, η επιλογή γίνεται με τους ίδιους όρους με εκείνους που ισχύουν για τους εθνικούς διαμεσολαβητές.\nΣτην Πορτογαλία επιτρέπεται η συν-διαμεσολάβηση τόσο στο δημόσιο όσο και στο ιδιωτικό σύστημα διαμεσολάβησης. Η συν-διαμεσολάβηση μπορεί να λάβει χώρα με επιλογή των μερών ή κατόπιν υπόδειξης του διαμεσολαβητή, αν ο τελευταίος θεωρεί ότι αυτή είναι η καλύτερη προσέγγιση για την υπόθεση.\nΣτην ιστοσελίδα της Γενικής Διεύθυνσης Πολιτικής Δικαιοσύνης υπάρχουν: ο σύνδεσμος για την εθνική νομοθεσία περί διαμεσολάβησης ο σύνδεσμος για πρόσβαση στον κατάλογο δημόσιων και ιδιωτικών οικογενειακών διαμεσολαβητών ο σύνδεσμος για πρόσβαση σε πληροφορίες περί της οικογενειακής διαμεσολάβησης και της διαμεσολάβησης γενικά.\nΟι αιτήσεις για δημόσια διαμεσολάβηση μπορούν να υποβάλλονται τηλεφωνικά στον αριθμό +351 808 26 2000, μέσω ηλεκτρονικού ταχυδρομείου στη διεύθυνση smf@gral.mj.pt ή μέσω του ηλεκτρονικού εντύπου στον διαδικτυακό τόπο http://smf.mj.pt/.\nΟι πληροφορίες που περιέχονται στο παρόν ενημερωτικό δελτίο είναι γενικού χαρακτήρα, δεν είναι εξαντλητικές και δεν δεσμεύουν το σημείο επαφής, το Ευρωπαϊκό Δικαστικό Δίκτυο για αστικές και εμπορικές υποθέσεις, τα δικαστήρια ή οποιαδήποτε άλλα πρόσωπα. Πρέπει να συμβουλεύεστε την ισχύουσα σε κάθε στιγμή νομοθεσία.\nΔιασυνοριακή οικογενειακή διαμεσολάβηση - Ρουμανία\nO νόμος αριθ. 192/2006 ρυθμίζει τη διαμεσολάβηση και την οργάνωση του επαγγέλματος του διαμεσολαβητή και περιέχει γενικές διατάξεις διατάξεις που αφορούν το επάγγελμα του διαμεσολαβητή (την απόκτηση, αναστολή και απώλεια της ιδιότητας του διαμεσολαβητή) το συμβούλιο διαμεσολάβησης την οργάνωση και την άσκηση των διαμεσολαβητικών δραστηριοτήτων τα δικαιώματα και τις υποχρεώσεις του διαμεσολαβητή την ευθύνη του διαμεσολαβητή τη διαδικασία διαμεσολάβησης (τη διαδικασία που προηγείται της σύναψης της σύμβασης διαμεσολάβησης τη σύμβαση διαμεσολάβησης τη διεξαγωγή της διαμεσολάβησης τη λήξη της διαδικασίας διαμεσολάβησης) και ειδικές διατάξεις για τις οικογενειακές διαφορές και τις ποινικές υποθέσεις.\nΤα μέρη μπορούν να συμμετέχουν στην ενημερωτική συνεδρίαση για τα πλεονεκτήματα της διαμεσολάβησης και, εφόσον συντρέχει τέτοια περίπτωση, μετά την έναρξη δίκης ενώπιον του αρμόδιου δικαστηρίου, με σκοπό να βρεθεί λύση στο επίδικο ζήτημα με αυτόν τον τρόπο. Η απόδειξη της συμμετοχής στην ενημερωτική συνεδρίαση για τα πλεονεκτήματα της διαμεσολάβησης παρέχεται με πιστοποιητικό που χορηγεί ο διαμεσολαβητής που πραγματοποίησε την ενημέρωση. Η ενημέρωση για τα πλεονεκτήματα της διαμεσολάβησης μπορεί να γίνει από δικαστή, εισαγγελέα, νομικό σύμβουλο, δικηγόρο ή συμβολαιογράφο, και στις περιπτώσεις αυτές βεβαιώνεται εγγράφως.\nΔεν μπορούν να αποτελέσουν αντικείμενο διαμεσολάβησης τα αυστηρώς προσωπικά δικαιώματα, όπως είναι αυτά που αφορούν την προσωπική κατάσταση, όπως και οποιαδήποτε άλλα δικαιώματα τα οποία τα μέρη δεν μπορούν να διαθέσουν με σύμβαση ή άλλο μέσο.\nΗ διαμεσολάβηση είναι προσβάσιμη σε όλους, χωρίς διακρίσεις λόγω φυλής, χρώματος, εθνικότητας, εθνοτικής καταγωγής, γλώσσας, θρησκείας, φύλου, πεποιθήσεων, πολιτικής ταυτότητας, περιουσίας ή κοινωνικής προέλευσης.\nΗ διαμεσολάβηση είναι δραστηριότητα δημόσιου συμφέροντος. Κατά την άσκησή της, ο διαμεσολαβητής δεν έχει την εξουσία να αποφασίζει για το περιεχόμενο της συμφωνίας την οποία επιδιώκουν τα μέρη, αλλά μπορεί να παροτρύνει τα μέρη να επαληθεύσουν τη νομιμότητα αυτής. Η διαμεσολάβηση μπορεί να πραγματοποιηθεί μεταξύ δύο ή περισσότερων μερών. Τα μέρη έχουν το δικαίωμα να επιλέξουν ελεύθερα τον διαμεσολαβητή τους. Η διαμεσολάβηση μπορεί να γίνεται από έναν ή περισσότερους διαμεσολαβητές. Τα δικαστικά και διαιτητικά όργανα, όπως και οι άλλες αρχές με δικαιοδοτικά καθήκοντα, πληροφορούν τα μέρη για τις δυνατότητες και τα πλεονεκτήματα της διαμεσολαβητικής διαδικασίας και τα ενθαρρύνουν να προσφύγουν στη διαμεσολάβηση για την επίλυση των διαφορών τους.\nΤα μέρη μπορούν να ζητήσουν από τον συμβολαιογράφο τη δημόσια πιστοποίηση της συμφωνίας τους. Το επίσημο έγγραφο του συμβολαιογράφου με το οποίο πιστοποιείται η συμφωνία που επιτεύχθηκε με τη διαμεσολάβηση έχει ισχύ εκτελεστού τίτλου.\nΤα μέρη της συμφωνίας διαμεσολάβησης μπορούν να προσέλθουν στο δικαστήριο και να ζητήσουν να εκδοθεί απόφαση με την οποία θα επικυρώνεται η συμφωνία τους. Αρμόδιο είναι είτε το δικαστήριο στην περιφέρεια του οποίου βρίσκεται η κατοικία/διαμονή/έδρα ενός από τα μέρη, είτε το δικαστήριο στου οποίου την περιφέρεια βρίσκεται ο τόπος στον οποίο συνήφθη η συμφωνία της διαμεσολάβησης. Η απόφαση με την οποία επικυρώνεται η συμφωνία των μερών εκδίδεται εν συμβουλίω και συνιστά εκτελεστό τίτλο.\nΕιδικές διατάξεις για τις οικογενειακές διαφορές. Με διαμεσολάβηση μπορούν να λυθούν διαφορές μεταξύ συζύγων που αφορούν τη συνέχιση του γάμου, τον χωρισμό της κοινής περιουσίας, την άσκηση γονεϊκών δικαιωμάτων, τον καθορισμό της κατοικίας των τέκνων τη συνεισφορά των γονέων στη διατροφή των τέκνων ή οποιεσδήποτε άλλες διαφορές μεταξύ συζύγων που αφορούν τα δικαιώματα που τυχόν έχουν εκ του νόμου. Οι συμφωνίες που έχουν προκύψει από διαμεσολάβηση σε υποθέσεις/διαφορές που έχουν ως αντικείμενο την άσκηση των γονεϊκών δικαιωμάτων, τη συνεισφορά των γονέων στη διατροφή των τέκνων και τον καθορισμό της κατοικίας των τέκνων λαμβάνουν τη μορφή δικαστικής απόφασης με την οποία διαπιστώνεται η συμφωνία των διαδίκων.\nΗ συμφωνία των συζύγων για τη λύση του γάμου και την επίλυση των παρεπόμενων ζητημάτων που συνδέονται με το διαζύγιο κατατίθεται από τα μέρη στο δικαστήριο που είναι αρμόδιο για την έκδοση του διαζυγίου.\nΟ διαμεσολαβητής εξασφαλίζει ότι το αποτέλεσμα της διαμεσολάβησης δεν αντιβαίνει στο συμφέρον του παιδιού, ενθαρρύνει τους γονείς να επικεντρωθούν κατά πρώτον στις ανάγκες του παιδιού και μεριμνά ώστε η ανάληψη της γονικής μέριμνας, το διαζύγιο ή η διάσταση να μην έχουν δυσμενείς επιπτώσεις στην ανάπτυξη και την εξέλιξη του παιδιού.\nΠριν από τη σύναψη της σύμβασης διαμεσολάβησης ή, εφόσον συντρέχει τέτοια περίπτωση, κατά τη διάρκεια της διαδικασίας, ο διαμεσολαβητής καταβάλλει κάθε προσπάθεια ώστε να επαληθεύσει αν μεταξύ των μερών υπάρχουν περιστατικά κακοποίησης ή βίας και αν οι συνέπειες μιας τυχόν τέτοιας κατάστασης μπορούν να επηρεάσουν τη διαμεσολάβηση, και αποφασίζει αν, σε μια τέτοια περίπτωση, ενδείκνυται η επίλυση της διαφοράς με διαμεσολάβηση. Αν, στην πορεία της διαμεσολάβησης, ο διαμεσολαβητής λάβει γνώση της ύπαρξης συμβάντων που θέτουν σε κίνδυνο την ανάπτυξη ή τη φυσιολογική εξέλιξη του παιδιού ή που ζημιώνουν σοβαρά το συμφέρον του, είναι υποχρεωμένος να αποταθεί στην αρμόδια αρχή.\nΟ νόμος αριθ. 217/2003 για την πρόληψη και την καταπολέμηση της ενδοοικογενειακής βίας περιέχει διατάξεις για τους φορείς που έχουν αρμοδιότητα στον τομέα της πρόληψης και καταπολέμησης της ενδοοικογενειακής βίας (οι οποίοι έχουν καθήκον να παροτρύνουν τους διαδίκους να προσφύγουν σε διαμεσολάβηση) τους οργανισμούς που έχουν συγκροτηθεί για την πρόληψη και την καταπολέμηση της ενδοοικογενειακής βίας (συμπεριλαμβανομένων των κέντρων παροχής βοήθειας στους θύτες, τα οποία παρέχουν συμβουλευτικές υπηρεσίες και υπηρεσίες οικογενειακής διαμεσολάβησης, με τις υποθέσεις ενδοοικογενειακής βίας να μπορούν να υπαχθούν σε διαμεσολάβηση αν το ζητήσουν τα μέρη), την εντολή προστασίας και τη χρηματοδότηση στον τομέα της πρόληψης και της καταπολέμησης της ενδοοικογενειακής βίας.\nΣτις αστικές υποθέσεις, ο δικαστής συνιστά στα μέρη να επιλύσουν συναινετικά την επίδικη διαφορά με διαμεσολάβηση και, σε όλη τη διάρκεια της διαμεσολάβησης, επιδιώκει τη συμφιλίωση των μερών, παρέχοντάς τους την αναγκαία καθοδήγηση.\nΣτις διαφορές που μπορεί να αποτελέσουν αντικείμενο διαμεσολάβησης, ο δικαστής μπορεί να καλέσει τα μέρη να συμμετάσχουν στην ενημερωτική συνεδρίαση για τα πλεονεκτήματα της διαδικασίας αυτής. Αν το θεωρήσει αναγκαίο, αφού λάβει υπόψη τις περιστάσεις της υπόθεσης, ο δικαστής συνιστά στα μέρη να προσφύγουν στη διαμεσολάβηση, με σκοπό τη συναινετική επίλυση της διαφοράς, σε οποιοδήποτε στάδιο της δίκης. Η διαμεσολάβηση δεν είναι υποχρεωτική για τα μέρη.\nΣτην περίπτωση στην οποία ο δικαστής συνιστά διαμεσολάβηση, τα μέρη (αν δεν επιδίωξαν την επίλυση της διαφοράς με διαμεσολάβηση πριν από την κατάθεση της αγωγής) παρουσιάζονται στον διαμεσολαβητή, για να πληροφορηθούν τα πλεονεκτήματα της διαμεσολάβησης. Μετά την ενημέρωσή τους, τα μέρη αποφασίζουν αν θα δεχθούν ή όχι την επίλυση της διαφοράς με διαμεσολάβηση.\nΑν τα μέρη συμφιλιωθούν, ο δικαστής επικυρώνει τη συμφωνία τους με την απόφαση που εκδίδει.\nΣε ό,τι αφορά το διαζύγιο, στην αίτηση διαζυγίου μπορεί να προσαρτηθεί συμφωνία των συζύγων που προέκυψε από διαμεσολάβηση ως προς τη λύση του γάμου και, ανάλογα με την περίπτωση, την επίλυση παρεπόμενων ζητημάτων που συνδέονται με το διαζύγιο.\nΟ νόμος αριθ. 272/2004 για την προστασία και την προώθηση των δικαιωμάτων του παιδιού περιέχει διατάξεις σχετικές με τα δικαιώματα του παιδιού (δικαιώματα και αστικές ελευθερίες εναλλακτικό οικογενειακό περιβάλλον και φροντίδα υγεία και ευημερία του παιδιού εκπαίδευση, ψυχαγωγικές και πολιτιστικές δραστηριότητες) διατάξεις σχετικές με την ειδική προστασία των παιδιών που είτε προσωρινά είτε οριστικά στερούνται της γονεϊκής προστασίας (τοποθέτηση επείγουσα τοποθέτηση ειδική επίβλεψη παρακολούθηση της εφαρμογής μέτρων ειδικής προστασίας) διατάξεις σχετικές με την προστασία παιδιών (πρόσφυγες και σε περίπτωση ένοπλης διαμάχης παιδιά που έχουν διαπράξει ποινικό αδίκημα αλλά δεν έχουν ποινική ευθύνη διατάξεις κατά της κακοποίησης, της εγκατάλειψης και της εκμετάλλευσης, της οικονομικής συμπεριλαμβανομένης, κατά της κατανάλωσης ναρκωτικών και οποιασδήποτε μορφής βίας παιδιά που οι γονείς τους εργάζονται στο εξωτερικό διατάξεις κατά της απαγωγής και κάθε μορφής σωματεμπορίας) διατάξεις σχετικές με τους θεσμούς και τις υπηρεσίες που έχουν αρμοδιότητες στον τομέα της προστασίας του παιδιού, σε κεντρικό ή τοπικό επίπεδο διατάξεις σχετικές με τους ιδιωτικούς οργανισμούς διατάξεις σχετικές με τη χρηματοδότηση του συστήματος προστασίας του παιδιού.\nΗ δημόσια υπηρεσία κοινωνικής πρόνοιας έχει την υποχρέωση να λαμβάνει τα αναγκαία μέτρα για τον έγκαιρο εντοπισμό επικίνδυνων καταστάσεων που μπορεί να συνεπάγονται τον χωρισμό του παιδιού από τους γονείς του, όπως και για την πρόληψη βάναυσων συμπεριφορών των γονέων και της ενδοοικογενειακής βίας. Κάθε χωρισμού του παιδιού από τους γονείς του, όπως και κάθε περιορισμού της άσκησης των γονεϊκών δικαιωμάτων πρέπει να προηγείται η συστηματική παροχή των υπηρεσιών που προβλέπονται από τον νόμο, με ιδιαίτερη έμφαση στη σχετική ενημέρωση των γονέων, την παροχή συμβουλών προς αυτούς, την παροχή υπηρεσιών θεραπείας ή διαμεσολάβησης, που χορηγούνται βάσει ενός σχεδίου παροχής υπηρεσιών.\nΤελευταία επικαιροποίηση: 24/01/2017\nΔιασυνοριακή οικογενειακή διαμεσολάβηση - Σλοβενία\nΗ διαμεσολάβηση στη Σλοβενία διέπεται από τον νόμο για τη διαμεσολάβηση στις αστικές και εμπορικές υποθέσεις (Zakon o mediaciji v civilnih in gospodarskih zadevah — στο εξής «ZMCGZ», Επίσημη Εφημερίδα της Σλοβενίας αριθ. 56/08), ο οποίος εφαρμόζεται, σύμφωνα με το άρθρο 2 παράγραφος 1 του εν λόγω νόμου, στο πλαίσιο οικογενειακής διαμεσολάβησης για αξιώσεις τις οποίες τα μέρη μπορούν να εγείρουν ελεύθερα και να διευθετήσουν. Επιπροσθέτως, ο νόμος για την εναλλακτική επίλυση ένδικων διαφορών (Zakon o alternativnem reševanju sodnih sporov — στο εξής «ZARSS», Επίσημη Εφημερίδα της Σλοβενίας αριθ. 97/09 και 40/12 —ZUJF) εφαρμόζεται στις οικογενειακές σχέσεις και ορίζει ότι τα δικαστήρια είναι υποχρεωμένα να επιτρέπουν τη διαμεσολάβηση μεταξύ των διαδίκων μιας ένδικης διαφοράς.\nΤο άρθρο 22 παράγραφος 1 του ZARSS ορίζει ότι η διαμεσολάβηση σε διαφορές που αφορούν τη σχέση μεταξύ γονέων και παιδιών παρέχεται δωρεάν, αφού η αμοιβή του διαμεσολαβητή και τα έξοδα ταξιδιού του καλύπτονται πλήρως από το δικαστήριο και όχι από τους διαδίκους. Αυτό ισχύει επίσης σε περιπτώσεις που, στο πλαίσιο της διαμεσολάβησης, παράλληλα με τις σχέσεις γονέων-παιδιών, επιλύονται ζητήματα που αφορούν τις περιουσιακές σχέσεις μεταξύ των συζύγων.\nΣύμφωνα με το άρθρο 2 του κανονισμού σχετικά με τους διαμεσολαβητές στα προγράμματα των δικαστηρίων (Pravilnik o mediatorjih v programih sodišč, Επίσημη Εφημερίδα της Σλοβενίας αριθ. 22/10 και 35/13), το δικαστήριο που χειρίζεται τον κατάλογο των διαμεσολαβητών δυνάμει του ZARSS αποφασίζει, σύμφωνα με τις ανάγκες του προγράμματος, τον μέγιστο αριθμό διαμεσολαβητών που μπορούν να καταχωριστούν στον κατάλογο για μια συγκεκριμένη περιοχή. Ως προς την οικογενειακή διαμεσολάβηση, το δικαστήριο είναι υποχρεωμένο, όσον αφορά τον αριθμό των διαμεσολαβητών στον κατάλογο, να λαμβάνει υπόψη το γεγονός ότι η διαμεσολάβηση στο πλαίσιο διαφορών που αφορούν τις σχέσεις γονέων-παιδιών μπορεί να διεξαχθεί από δύο διαμεσολαβητές, ο ένας εκ των οποίων πρέπει να έχει ολοκληρώσει επιτυχώς τις εξετάσεις του Δικηγορικού Συλλόγου και ο άλλος πρέπει να αποδεικνύει ότι διαθέτει ειδικές γνώσεις και πείρα στην ψυχολογία ή σε άλλον παρεμφερή τομέα.\nΗ σλοβενική νομοθεσία δεν περιλαμβάνει άλλες διατάξεις σχετικά με τη διαμεσολάβηση σε οικογενειακές υποθέσεις. Ο νέος οικογενειακός κώδικας αναμένεται ότι θα καθορίσει την οικογενειακή διαμεσολάβηση με περισσότερες λεπτομέρειες.\nΟ κατάλογος διαμεσολαβητών ανά περιοχή και δικαστήριο είναι διαθέσιμος ηλεκτρονικά στους δικτυακούς τόπους των δικαστηρίων, καθώς και στον δικτυακό τόπο του Υπουργείου Δικαιοσύνης, όπου τηρείται το κεντρικό μητρώο των διαμεσολαβητών που συμμετέχουν στα προγράμματα των δικαστηρίων δυνάμει του ZARSS.\nΓενικές πληροφορίες σχετικά με τη διαμεσολάβηση (δεν υπάρχει χωριστός σύνδεσμος για την οικογενειακή διαμεσολάβηση)\nΚεντρικό μητρώο διαμεσολαβητών\nΔιασυνοριακή οικογενειακή διαμεσολάβηση - Σλοβακία\n1. Γενικές πληροφορίες σχετικά με τη διαμεσολάβηση\nΣτη Σλοβακική Δημοκρατία, η διαμεσολάβηση στο πλαίσιο υποθέσεων οικογενειακού δικαίου διεξάγεται μόνο με οικειοθελή συμμετοχή και από διαμεσολαβητές που δεν ειδικεύονται στο οικογενειακό δίκαιο. Το δικαστήριο δεν είναι υποχρεωμένο να διατάξει ή να συστήσει τη διεξαγωγή διαμεσολάβησης για τη διευθέτηση μιας διαφοράς. Το δικαστήριο μπορεί μόνο να συμβουλεύσει τους διαδίκους να επιδιώξουν τον φιλικό διακανονισμό μέσω διαμεσολάβησης.\n2. Σύνδεσμος προς τον κατάλογο διαμεσολαβητών στη Σλοβακία\nΣύνδεσμος σε σλοβακικό διαδικτυακό τόπο όπου περιέχεται κατάλογος των διαμεσολαβητών παρέχεται σ’ αυτή τη διεύθυνση http://www.komoramediatorov.sk/, όπου εμφανίζονται τα μέλη της σλοβακικής ένωσης διαμεσολαβητών (Slovenská komora mediátorov), καθώς και σ’ αυτή τη διεύθυνση http://www.najpravo.sk/, όπου οι διαμεσολαβητές εμφανίζονται ανά περιφέρεια ή περιοχή στην οποία ασκούν τη δραστηριότητά τους. Ο πλήρης κατάλογος των διαμεσολαβητών οι οποίοι έχουν ολοκληρώσει την απαραίτητη κατάρτιση προκειμένου να εργαστούν ως διαμεσολαβητές διατίθεται στον δικτυακό τόπο του Υπουργείου Δικαιοσύνης της Σλοβακικής Δημοκρατίας (Ministerstvo spravodlivosti Slovenskej republiky) http://www.justice.gov.sk/.\n3. Σύνδεσμος στον δικτυακό τόπο σχετικά με τη διαμεσολάβηση σε υποθέσεις οικογενειακού δικαίου και τη διαμεσολάβηση γενικά\nΓενικές πληροφορίες σχετικά με τη διαμεσολάβηση παρέχονται στον δικτυακό τόπο του σλοβακικού επιμελητηρίου διαμεσολαβητών: http://www.komoramediatorov.sk/, καθώς και στη διεύθυνση http://www.najpravo.sk/.\n4. Σύνδεσμος στη σλοβακική νομοθεσία\nΔεν έχει ακόμα εκδοθεί ειδική εθνική νομοθεσία σχετικά με τη διαμεσολάβηση σε υποθέσεις οικογενειακού δικαίου. Οι διαδικασίες διαμεσολάβησης στον συγκεκριμένο τομέα — καθώς και σε όλους τους άλλους τομείς όπου επιτρέπεται η διαμεσολάβηση για την εξωδικαστική επίλυση διαφορών — διενεργούνται σύμφωνα με τον νόμο αριθ. 420/2004 σχετικά με τη διαμεσολάβηση και την τροποποίηση ορισμένων νόμων.\nΔιασυνοριακή οικογενειακή διαμεσολάβηση - Σουηδία\nΩς γενική αρχή στη σουηδική νομοθεσία, οι συναινετικές λύσεις θεωρούνται οι καλύτερες για τα παιδιά. Για τον λόγο αυτό, οι κανόνες έχουν διαμορφωθεί με τέτοιο τρόπο ώστε να επιδιώκεται καταρχάς να οδηγηθούν οι γονείς σε συμφωνία στα θέματα που αφορούν τα παιδιά τους.\nΣε ποιον μπορείτε να απευθυνθείτε\nΟι κοινωνικές υπηρεσίες έχουν ιδιαίτερη ευθύνη και, μεταξύ άλλων, προσφέρουν στους γονείς υπηρεσίες συνδιαλλαγής (samarbetssamtal). Ο στόχος της διαδικασίας συνδιαλλαγής είναι η επίτευξη συμφωνίας μεταξύ των γονέων βλ. περαιτέρω πληροφορίες σχετικά με τη διαδικασία συνδιαλλαγής. Αν συμφωνήσουν οι γονείς, η συναινετική λύση τους μπορεί να περιληφθεί σε συμφωνία που εγκρίνεται από τις κοινωνικές υπηρεσίες. Τα δικαστήρια επίσης έχουν ευθύνη να προσπαθήσουν πρώτα να καταλήξουν σε συναινετική λύση ανάμεσα στους γονείς. Αν αυτό δεν επιτευχθεί, το δικαστήριο μπορεί να διατάξει συνδιαλλαγή ή διαμεσολάβηση (medling).\nΓια ποια θέματα επιτρέπεται ή συνηθίζεται περισσότερο η προσφυγή στη διαμεσολάβηση;\nΗ διαμεσολάβηση στις οικογενειακές διαφορές ενώπιον δικαστηρίου προορίζεται να χρησιμοποιείται στις περιπτώσεις όπου π.χ. δεν έχει τελεσφορήσει η συνδιαλλαγή, αλλά κρίνεται ότι υπάρχει ακόμα δυνατότητα να συμφωνήσουν οι γονείς σε θέματα που αφορούν τα παιδιά.\nΤο δικαστήριο είναι εκείνο που αποφασίζει ποιος θα διοριστεί ως διαμεσολαβητής. Μια απόφαση που διατάζει διαμεσολάβηση δεν προϋποθέτει τη συγκατάθεση των γονέων, αλλά μπορεί να είναι δύσκολο για έναν διαμεσολαβητή να επιτελέσει την αποστολή του αν ένας γονέας αντιτίθεται στον διορισμό διαμεσολαβητή. Ο διαμεσολαβητής, σε διαβούλευση με το δικαστήριο, κρίνει πώς θα διεξαχθεί η διαμεσολάβηση. Δεν υπάρχει κώδικας δεοντολογίας ή παρόμοια ρύθμιση για τους διαμεσολαβητές.\nΔεν υπάρχει κάποιο εθνικό ίδρυμα εκπαίδευσης για τους διαμεσολαβητές.\nΟ διαμεσολαβητής έχει δικαίωμα σε εύλογη αμοιβή για την εργασία, τον χρόνο και τις δαπάνες του. Η αμοιβή καταβάλλεται από το κράτος.\nΤελευταία επικαιροποίηση: 25/01/2017


Απροστάτευτοι οι έφηβοι στην Ελλάδα – e-volos\nΑπροστάτευτοι οι έφηβοι στην Ελλάδα\nΣτις Σεπ 12, 2011\nΤα κυκλώματα απλώνουν δίχτυα παντού\nΣοβαρούς κινδύνους διατρέχουν καθημερινά πλέον τα παιδιά, ακόμη και στα πιο πολυσύχναστα σημεία των πόλεων. Τα νέα δεδομένα με τους χιλιάδες μετανάστες από κάθε σημείο της Γης, πολλοί από τους οποίους δεν έχουν καν στοιχεία ταυτότητας, την οικονομική κρίση, το Διαδίκτυο αλλά και την αποξένωση των εφήβων ακόμη και μέσα στο ίδιο τους το σπίτι κάνουν την κατάσταση ακόμη πιο δύσκολη, τα παιδιά ευάλωτα και τους γονείς ακόμη πιο υποψιασμένους να προλάβουν δυσάρεστες καταστάσεις.\nΗ πρόσφατη περίπτωση με την αρπαγή της 14χρονης Δέσποινας, αδερφής του μπασκετμπολίστα Κώστα Τσαπρούνη, και τα όσα εφιαλτικά έζησε σε διαμέρισμα – φυλακή του Αγίου Παντελεήμονα, έφεραν και πάλι στην επιφάνεια το πρόβλημα το οποίο κάθε μέρα που περνά μεγαλώνει. Είναι πλέον εύκολο, αν δεν λαμβάνονται τα σωστά μέτρα, ακόμη και μια απλή βόλτα να μετατραπεί σε εφιάλτη με τραγικά αποτελέσματα.\nΣύμφωνα με την εφημερίδα «Πρώτο Θέμα», τους προηγούμενους μήνες καταγράφηκαν πολλά συμβάντα με περίεργες εξαφανίσεις και αρπαγές ανηλίκων. Χαρακτηριστική είναι η περίπτωση στο Κολωνάκι όπου ένα 14χρονο κορίτσι είχε κλείσει ραντεβού με έναν παπά και σώθηκε με τη βοήθεια τριών 16χρονων φίλων του. Έτσι, όταν ο παπάς πήγε να την τραβήξει μέσα σε ένα αυτοκίνητο, οι τρεις 16χρονο του όρμησαν και του πήραν μέσα από τα χέρια του. Η υπόθεση βρίσκεται στα δικαστήρια.\n«Οι γονείς πρέπει να καταλάβουν ότι, εφόσον το παιδί το βάλει στο μυαλό του να κάνει κάτι, θα το κάνει σίγουρα. Αν ο έφηβος θέλει να πάει κάπου, λοιπόν, αυτό που πρέπει να κάνουν οι γονείς είναι να τον πείσουν να πάει μαζί με φίλους του για να έχει ασφάλεια», τονίζει ο προϊστάμενος της Υποδιεύθυνσης Δίωξης Ηλεκτρονικού Εγκλήματος Μανώλης Σφακιανάκης, ενώ ο πρόεδρος του συλλόγου «Χαμόγελο του Παιδιού» Κώστας Γιαννόπουλος προσθέτει: «Οι γονείς πρέπει πάντοτε να γνωρίζουν που βρίσκονται τα παιδιά τους, με ποιους βρίσκονται και τι κάνουν. Τα ναρκωτικά και η εγκληματικότητα παραμονεύουν. Και δυστυχώς έχουν καταγραφεί πολλές περιπτώσεις, όπως μια πρόσφατη περίπτωση με απόπειρα βιασμού μιας 12χρονης, όπου ξέφυγε την τελευταία στιγμή από τον άνθρωπο που την είχε αρπάξει. Ένα άλλο πρόσφατο περιστατικό που απασχόλησε την Αστυνομία αφορούσε ένα 12χρονο κορίτσι το οποίο απήγαγαν Αλβανοί και το κατέβαζαν στο λιμάνι της Ρόδου για να το βάλουν να δουλέψει σε μπαρ του νησιού».\nΌπως τονίζει ο κ. Γιαννόπουλος, μια ανάλογη περίπτωση με θύμα ένα 13χρονο κορίτσι και τραγικό αποτέλεσμα είχε σημειωθεί σε χωριό της Αρκαδίας. Ο δράστης, άνθρωπος εμπιστοσύνης και γνωστός σε όλους τους κατοίκους του χωριού που πήγαινε πολλά παιδιά στο σχολείο, βίασε το κορίτσι και το πέταξε στο πηγάδι.\nΝεκρός Αιγύπτιος αστυνομικός από ισραηλινά πυρά\nΣυσκευή για φιλιά μέσω Internet! (Video)


Χρηματοδότηση έργων και Δράσεων για την ανάπτυξη βιώσιμων οικονομικών δραστηριοτήτων χαμηλού ανθρακικού αποτυπώματος στις Π.Ε. Κοζάνης, Φλώρινας και στον Δήμο Μεγαλόπολης της Π.Ε Αρκαδίας – i-consulting\nΕνίσχυση υφιστάμενων πολύ μικρών, μικρών και μεσαίων επιχειρήσεων που δραστηριοποιούνται στις Π.Ε. Κοζάνης και Φλώρινας της Περιφέρειας Δυτικής Μακεδονίας και στον Δήμο Μεγαλόπολης της Π.Ε. Αρκαδίας, με υψηλή εξάρτηση από τις λιγνιτικές δραστηριότητες, και των οποίων ο κύκλος εργασιών περιλαμβάνει:\nπροκειμένου να διαφοροποιήσουν τα παραγόμενα/προσφερόμενα προϊόντα ή/και παρεχόμενες υπηρεσίες, με στόχο τη σταδιακή και τελικά σε βάθος 5ετίας απεξάρτηση τους από την Δ.Ε.Η. και τις λιγνιτικές δραστηριότητες, γενικότερα.\nΟ προϋπολογισμός της Δημόσιας Δαπάνης της Δράσης ανέρχεται στο ποσό των 13.570.981,73 €\nΟμίλου ΔΕΗ Α.Ε. Εργολάβοι Ομίλου ΔΕΗ Α.Ε.\n5.112.764,23 € 1.392.673,96 €\nΟ επιχορηγούμενος προϋπολογισμός κάθε επενδυτικού σχεδίου (δημόσια δαπάνη και ιδιωτική συμμετοχή) μπορεί να κυμαίνεται από 20.000,00€ έως 200.000,00€.\nΣτην περίπτωση που το επενδυτικό σχέδιο θα έχει συνολικό προϋπολογισμό μεγαλύτερο των 200.000,00€, το ποσό πέραν της Δημόσιας Χρηματοδότησης για την κάλυψη του συνολικού προϋπολογισμού θα θεωρείται ιδιωτική συμμετοχή για την υλοποίηση του σχεδίου.\nΤα ποσοστά ενίσχυσης των επενδυτικών σχεδίων για το σύνολο των επιλέξιμων δαπανών τους στο πλαίσιο της παρούσας αναλυτικής πρόσκλησης είναι:\n80% Δημόσια Επιχορήγηση και\n20% Ιδιωτική συμμετοχή.\nοι επιχειρήσεις που εντάσσονται σε ήδη οργανωμένο ομοιόμορφο δίκτυο διανομής προϊόντων ή παροχής υπηρεσιών και οι οποίες εκμεταλλεύονται κατόπιν σχετικών συμβάσεων άδειες εκμετάλλευσης δικαιωμάτων διανοητικής ιδιοκτησίας, που αφορούν συνήθως εμπορικά σήματα ή διακριτικούς τίτλους και τεχνογνωσία για την χρήση και τη διανομή αγαθών ή υπηρεσιών (π.χ. franchising, Shopinshop, δίκτυο πρακτόρευσης κλπ.).\nΝα δραστηριοποιούνται σε οποιονδήποτε κλάδο εξαρτώμενο είτε άμεσα, είτε έμμεσα από την λειτουργία των λιγνιτικών μονάδων της περιοχής. Συγκεκριμένα:\nΝα έχουν κλείσει τουλάχιστον μία (1) πλήρη διαχειριστική χρήση μέχρι 31/12/2019.\nΗ τελική βαθμολογία του επενδυτικού σχεδίου προκύπτει από το άθροισμα των βαθμολογούμενων κριτηρίων. Προϋπόθεση για την επιλεξιμότητα εκάστης αιτήσεως χρηματοδότησης είναι η σωρευτική τήρηση των ακόλουθων:\nΗ πληρότητα του ηλεκτρονικού φακέλου υποψηφιότητας\nΗ τήρηση του συνόλου των τυπικών προϋποθέσεων συμμετοχής\nΗ ελάχιστη βαθμολογία για την ένταξη κάθε επενδυτικού σχεδίου να είναι το 50\nα/α Κατηγορίας δαπάνης Όρια δαπάνης (Ανώτατο Ποσοστό ή Ποσό)\n1 Κτίρια, εγκαταστάσεις και περιβάλλων χώρος 50%\n2 Μηχανήματα – Εξοπλισμός 100%\n2.2 Μεταφορικά μέσα επαγγελματικής χρήσης Μικτής/πολλαπλής χρήσης, έως εννέα (9) θέσεων Έως 15.000 ευρώ (συνολική επιλέξιμη δαπάνη) οι δαπάνες που αφορούν σε δασμούς, φόρους, τέλη, έξοδα αμοιβών εκτελωνιστή και εκτελωνισμού ΔΕΝ είναι επιλέξιμες.\n3 Εγκαταστάσεις Προστασίας Περιβάλλοντος Εξοικονόμησης Ενέργειας & Ύδατος 100%\n4 Ανάπτυξη & Πιστοποίηση συστημάτων διαχείρισης ποιότητας & περιβαλλοντικής διαχείρισης. Πιστοποίηση & τυποποίηση τελικών προϊόντων/υπηρεσιών σύμφωνα με αναγνωρισμένα πρότυπα. 30%\nκαι μέχρι 3.000€ ανά σύστημα\n5 Σχέδιο Δράσης (businessplan) για τη Στρατηγική Διαφοροποίηση των Δραστηριοτήτων της Επιχείρησης 20%\nκαι όχι μεγαλύτερη από 15.000 €\n6 Δράσεις Προβολής – προώθησης των επιχειρήσεων σε διαφοροποιημένες αγορές στόχους. 20%\nκαι όχι μεγαλύτερη από 20.000 €\n7 Ενέργειες για την κατοχύρωση ευρεσιτεχνιών και την προστασία της πνευματικής ιδιοκτησίας σε εθνικό, ευρωπαϊκό και διεθνές επίπεδο ή για την απόκτηση και χρήση πατεντών και για τη μεταφορά τεχνογνωσίας. 20%\nκαι όχι μεγαλύτερη από 25.000€\n8 Αμοιβή Συμβουλευτικών Υπηρεσιών. (Σύνταξη – Υποβολή – Παρακολούθηση) Έως 4.000€\nΑπό 22/09/2021 έως και 21/05/2022


Τι «παίζεται» στις Ελληνορωσικές σχέσεις. | Greek National Pride\nΤι «παίζεται» στις Ελληνορωσικές σχέσεις.\nΗ δήλωση Γ. Παπανδρέου, προαναγγελία αλλαγής στάσης.\nΤο μισό βήμα του πρωθυπουργού Κ. Καραμανλή στο θέμα του αγωγού.\nΤου Σταύρου Λυγερού / ΚΑΘΗΜΕΡΙΝΗ\nΗ πίεση που ασκεί η κρίση στην κοινωνία δικαιολογεί την έμφαση που δίνεται από τα δύο μεγάλα κόμματα στα οικονομικά ζητήματα, αλλά δεν επαρκεί για να εξηγήσει την απουσία της εξωτερικής πολιτικής από το κέντρο της προεκλογικής αντιπαράθεσης.\nΟι όποιες αναφορές έγιναν από τους δύο αρχηγούς ήταν συμβατικές και ουσιαστικά παρέκαμψαν με στερεότυπα τις προκλήσεις που αντιμετωπίζει στα διάφορα μέτωπα η χώρα.\nΟρισμένοι πάνε ακόμα πιο μακριά. Θεωρούν ότι ο –κατά πάσα πιθανότητα– αυριανός πρωθυπουργός θα πραγματοποιήσει ευρύτερη στροφή προς τις ΗΠΑ, ακόμα και σε σχέση με την Ε.Ε. Στην κοινή γνώμη έχει σχεδόν εδραιωθεί η εντύπωση πως έχει φιλοαμερικανικό προσανατολισμό. Από μόνος του αυτός ο προσανατολισμός είναι μία ένδειξη, αλλά δεν προεξοφλεί ότι θα εφαρμόσει εξωτερική πολιτική που θα αντιβαίνει στα εθνικά συμφέροντα.\nΟ Γιώργος Παπανδρέου θα κριθεί από τις πράξεις του κι όχι από διάχυτες εντυπώσεις. Ας περιμένουμε να τον κρίνουμε τον Δεκέμβριο, όταν θα δώσει τις πρώτες κρίσιμες εξετάσεις. Υπενθυμίζουμε ότι τότε το Ευρωπαϊκό Συμβούλιο θα εξετάσει την ενταξιακή πορεία της Τουρκίας και θα λάβει αποφάσεις.\nPrevious post ← ΠΓΔΜ: Αντιδράσεις για τις αναφορές εγκυκλοπαίδειας σχετικά με τους Αλβανούς.\nNext post «Καπετάν Κεμάλ». →\n4 thoughts on “Τι «παίζεται» στις Ελληνορωσικές σχέσεις.”\n20 Σεπτεμβρίου, 2009 στο 19:17\nΣτό σημείο αυτό θά διαφωνήσω μέ τήν επιφυλλακτικότητα σου φίλε Λουκά.Διότι δέν έχει εκλεγεί ακόμα καί ό γιωργάκης μάς αποκάλυψε πού θά κινηθεί ή εξωτερική πολιτική του: σέ διάρρηξη ή δυνατόν ή διακοπή, τής ελληνορωσσικής γεωστρατηγικής προσέγγισης καί πλήρης πρόσδεσης καί εξάρτησης τής μοίρας μας από ΗΠΑ. Θέλεις καί τό τελευταίο : κοίτα τό difencenet.gr. ΌΠΟΥ ΟΡΑΜΑ ΤΟΥ ΣΤΟ ΣΤΡΑΤΙΩΤΙΚΟ ΤΟΜΕΑ ΝΑ ΚΑΝΕΙ ΤΗΝ ΕΛΛΑΔΑ ΔΑΝΙΑ ΤΟΥ ΝΟΤΟΥ ΜΕ ΟΛΙΓΑΡΙΘΜΕΣ ΕΝΟΠΛΕΣ ΔΥΝΑΜΕΙΣ![ΠΕΡΙΟΡΙΣΜΟ ΚΑΙ ΤΩΝ ΤΡΙΩΝ ΚΛΑΔΩΝ,ΚΑΤΑΡΓΗΣΗ ΘΗΤΕΙΑΣ ΕΝΤΕΛΩΣ] ΟΥΤΕ ΤΟΥΡΚΙΑ ΟΥΤΕ ΒΑΛΚΑΝΙΑ ΒΛΕΠΕΙ ΔΕΝ ΚΑΤΑΛΑΒΑΙΝΕΙ ΤΙΠΟΤΑ ΤΟ ΠΑΙΝΤΙ. ΜΟΝΟ Η ΕΠΑΛΗΘΕΥΣΗ ΤΩΝ ΣΧΕΔΙΑΣΜΩΝ ΤΟΥ ΝΑΤΟ ΚΑΙ ΤΩΝ ΕΠΙΘΥΜΙΩΝ ΤΗΣ ΜΗΤΡΙΚΗΣ ΤΟΥ ΧΩΡΑΣ [ΗΠΑ]. Ο ΓΑΠ ΜΙΛΑΕΙ ΚΑΘΑΡΑ ΚΑΙ ΔΙΚΑΙΟΛΟΓΟΥΜΑΣΤΕ ΝΑ ΧΟΥΜΕ ΨΕΥΔΑΙΣΘΗΣΕΙΣ.\n20 Σεπτεμβρίου, 2009 στο 19:34\nΔΙΟΡΘΩΣΗ ΤΕΛΕΥΤΑΙΑΣ ΠΑΡΑΓΡΑΦΟΥ ΠΡΟΗΓΟΥΜΕΝΗΣ ΤΟΠΟΘΕΤΗΣΗΣ ΜΟΥ: <>.\n20 Σεπτεμβρίου, 2009 στο 19:35\nΔΕΝ ΔΙΚΑΙΟΤΜΑΣΤΕ ΝΑ ΕΧΟΥΜΕ ΨΕΥΔΑΙΣΘΗΣΕΙΣ.\n20 Σεπτεμβρίου, 2009 στο 19:36\nΔεν είναι δικό μου άρθρο. Θα μου πεις δεν το διάβασες πριν το αναρτήσεις; ναι το έκανα και το έχω ξανά πει.\nΔεν αναρτώ όσα άρθρα συμφωνώ. Δεν θέλουμε από εδώ μέσα να περαστεί καμία «γραμμή».\nΩστόσο σου οφείλω μια απάντηση. Σε ότι λες συμφωνώ 100% χωρίς υπερβολές. Την ίδια γνώμη έχω και εγώ για το συγκεκριμένο άρθρο. Εννοώ την ίδια με τη δική σου.\nΣε περιμένω να σχολιάσεις δυναμικά στα δικά μου άρθρα φίλε (χαχαχα – πλάκα κάνω).


νυφικα χτενισματα 2013 - Απαντήσεις στο Rotise.gr\nΑποτελέσματα αναζήτησης ερωτήσεων\tνυφικα χτενισματα 2013 Νυφικα χτενισματα κοντα μαλλια;\nοι κουνιαδες οταν εχουν συμφερων ξεχνουν αδερφια ξεχνουν τα παντα αρκει να γινει το δικο τους Διαβάστε περισσότερα...\tΚάτι καλό και εντυπωσιακό χτένισμα για την πρώτη μέρα στο σχολείο. Να είναι εύκολο σας παρακλώ\nKαι γενικά τα βίντεο της κοπέλας έχουν τέλεια χτενίσματα! ;) Διαβάστε περισσότερα...\tβρε παιδια τον δισκο και τα ποτηρια σε εναν αρραβωνα ποιος τα φερνει?η κουμπαρα η πεθερα η χρησιμοποιουνται αυτα που εχει η νυφη ηδη σπιτι της?\nΓΙΑ ΕΝΟΙΚΙΑΣΗ ΝΑΙ, ΒΡΙΣΚΕΙΣ Διαβάστε περισσότερα...\tΡώτησε τους 55


Μια επίσκεψη στο φράγμα και υδροηλεκτρικό έργο του Ιλαρίωνα | Γεωπόνος Τ.Ε. texnologosgeoponos.gr\nΜια επίσκεψη στο φράγμα και υδροηλεκτρικό έργο του Ιλαρίωνα\nΓράφει ο Φάνης Γέμτος* Πριν από λίγες εβδομάδες επισκέφτηκα το Φράγμα Ιλαρίωνα στον Νομό Κοζάνης κοντά στα Σέρβια. Το φράγμα έχει κατασκ...\nΠριν από λίγες εβδομάδες επισκέφτηκα το Φράγμα Ιλαρίωνα στον Νομό Κοζάνης κοντά στα Σέρβια. Το φράγμα έχει κατασκευαστεί στον ποταμό Αλιάκμονα λίγο πριν από το μεγάλο φράγμα του Πολυφύτου. Είναι το τελευταίο ΥΗ εργοστάσιο που τέθηκε σε λειτουργία. Αντίθετα από το φράγμα και το ΥΗ εργοστάσιο της Μεσοχώρας που παρά την εκδηλωθείσα βούληση της σημερινής κυβέρνησης (δηλώσεις κ. Μητσοτάκη στη ΔΕΘ και στα Τρίκαλα) περιμένει ακόμα να τελειώσουν οι απαλλοτριώσεις για να ξεκινήσει η πλήρωση του φράγματος. Η αναμονή για το έτοιμο έργο φτάνει τα 15 χρόνια! Αρκεί να σκεφτεί κανείς ότι έχουν ξοδευτεί εκατοντάδες εκατομμύρια ευρώ μέχρι σήμερα, ενώ χάνονται κάθε χρόνο περισσότερο από 30 εκατομμύρια ευρώ από την αξία του ηλεκτρικού ρεύματος αιχμής που θα παράγονταν. Φυσικά για την οικονομική κρίση της χώρας φταίνε οι ξένοι!\nΤην ώρα που έγραφα αυτό το κείμενο, ανακοινώθηκε από τη ΔΕΗ (ιδιοκτήτη του φράγματος Μεσοχώρας) η έναρξη της διαδικασίας αναγκαστικών απαλλοτριώσεων (δικαστικός ορισμός της τιμής αποζημίωσης) για να γίνει η πλήρωση της λίμνης. Μία ευχάριστη εξέλιξη που δείχνει ότι η Κυβέρνηση πραγματικά θέλει να προχωρήσει το έργο. Μία νομοθετική παρέμβαση για ορισμό τιμής μονάδας που να ικανοποιεί τους κατοίκους και τη ΔΕΗ, θα επιτάχυνε την έναρξη λειτουργίας του έργου προς όφελος της χώρας.\nΤο φράγμα και το Υδροηλεκτρικό Εργοστάσιο έχουν κατασκευαστεί κοντά στο μοναστήρι της Αγίας Τριάδος που βρίσκεται στον πόδα του φράγματος.\nΤο ΥΗ εργοστάσιο διαθέτει δύο γεννήτριες των 75 MW η μία, και μία μικρή 4,5 MW για την απαραίτητη ροή νερού για οικολογικούς σκοπούς. Το φράγμα ξεκίνησε να γεμίζει με νερό το 2013 όταν έκλεισε η σήραγγα εκτροπής. Σήμερα το όλο έργο παρέχει νερό για ύδρευση και άρδευση κοντινών περιοχών, παρέχει αντιπλημμυρική ανάσχεση νερών και προστασία στους νομούς Κοζάνης και Γρεβενών (μια υπηρεσία που προσφέρουν τα φράγματα και συνήθως δεν προβάλλεται) και είναι πόλος τουριστικής ανάπτυξης (μόνο 1,5 ώρα από τη Λάρισα).\nΕίναι μια υπέροχη περιοχή, η δε θέα από το φράγμα όσο και η διαδρομή γύρω από την τεχνητή λίμνη είναι υπέροχη. Ο καθένας που επισκέπτεται την περιοχή και ταξιδεύει μέχρι την Αιανή και το Τορνίκι, όπου βρίσκεται το μοναστήρι της Παναγίας Τορνικίου, μπορεί να καταλάβει ότι τα φράγματα και οι λίμνες για τα ΥΗ εργοστάσια δημιουργούν εκπληκτικά νέα οικοσυστήματα. Χρειάζεται όμως δουλειά για να αξιοποιηθούν και να προσελκύσουν τουρίστες. Ίσως κάποτε να συνειδητοποιήσουμε ότι εκτός από υπέροχες θάλασσες και παραλίες έχουμε και εκπληκτικά βουνά που απέχουν λίγο χρόνο μεταξύ τους. Το έργο προσφέρει καθαρή ηλεκτρική ενέργεια χωρίς εκπομπές αερίων του θερμοκηπίου. Θα παράγει κάθε χρόνο 330 GWh καθαρής ηλεκτρικής ενέργειας για τα επόμενα τουλάχιστον 50 χρόνια (το Φράγμα Πλαστήρα έχει φτάσει τα 60 μέχρι τώρα) καλύπτοντας κυρίως ζητήσεις αιχμής. Ο χρόνος παραγωγής ενέργειας από την εντολή είναι 4,5 λεπτά. Ένα μεγάλο πλεονέκτημα της ΥΗ ενέργειας που μπορεί να καλύψει τη ζήτηση αιχμής και είναι η βάση για τα έργα αντλισιοτημίευσης που μπορούν να ισορροπήσουν το σύστημα παραγωγής ηλεκτρικής ενέργειας της χώρας από ΑΠΕ, όπως η αιολική και η ηλιακή που δεν έχουν συνεχή παραγωγή.\nΓράφω σήμερα με την ευκαιρία λίγα για το παλιό μοναστήρι της Παναγίας Τορνικίου Γρεβενών. Κτίστηκε τον 12ο αιώνα στις όχθες του ποταμού Αλιάκμονα. Το 1996 η Μονή έπαθε ζημιές από σεισμό που αποκαταστάθηκαν στις αρχές της δεκαετίας του 2000. Με τη δημιουργία της τεχνητής λίμνης η Μονή θα κατακλύζονταν από τα νερά. Για αυτό μετακινήθηκε σε μεγαλύτερο υψόμετρο όπως φαίνεται στη φωτογραφία. Βέβαια το Μοναστήρι σήμερα δεν έχει μοναχούς και απλώς γίνεται γιορτή της Παναγίας. Αυτό επέτρεψε την πλήρωση τη λίμνης και τη διάσωση του μνημείου. Νομίζω ότι σωστά έγινε.\nΟ μηχανικός του ΥΗ σταθμού μάς εξήγησε ότι η χωρητικότητα της λίμνης μειώθηκε κατά 100 εκατομμύρια κ.μ. νερού για να μη κατακλυστεί το κελί που φαίνεται στη φωτογραφία. Ο ίδιος μας εξήγησε ότι θα μπορούσε να προστεθεί και μια ακόμη μονάδα 75 MW και να αυξηθεί σημαντικά η ετήσια παραγωγή ηλεκτρικής ενέργειας, ενώ θα υπήρχε μεγαλύτερη ποσότητα νερού για να τροφοδοτήσει ύδρευση και άρδευση.\nΈνα ανάλογο πρόβλημα υπάρχει με το φράγμα Συκιάς στον Θεσσαλικό Αχελώο.\nΥπάρχει το Μοναστήρι Αγίου Γεωργίου κοντά στο Μυρόφυλλλο, Τρικάλων (σήμερα χωρίς μοναχούς) που αν διατηρηθεί στη θέση είτε θα κατακλυστεί από τα νερά της τεχνητής λίμνης είτε θα μειώσει σημαντικά τη χωρητικότητά της. Η χώρα μας είναι προικισμένη με ένα τεράστιο πλούτο μοναστηριών, εκκλησιών, παρεκκλησιών και κελιών (και πολλά αρχαία ερείπια), τα οποία κοσμούν όλα τα όμορφα τοπία της χώρας. Κάθε φορά που είναι να γίνει κάποιο έργο αντιμετωπίζουμε ένα σημαντικό πρόβλημα: τι πρέπει να διατηρήσουμε και να συντηρήσουμε και τι πρέπει να αφήσουμε στην άκρη και να προχωρήσουμε.\nΈνα μεγάλο ερώτημα που πρέπει κάποτε να συζητήσουμε σοβαρά και να δημιουργήσουμε κανόνες, ώστε και την κληρονομιά μας να τιμήσουμε και διατηρήσουμε αλλά και να μπορέσουμε να ζήσουμε. Γιατί χωρίς τεχνικά έργα και κατασκευές μάλλον δεν θα μπορέσουμε να επιβιώσουμε. Η λογική της μετακίνησης των κατασκευών εκτός των έργων είναι μια λύση που βοηθάει στην επιτυχία των δύο στόχων.\nΑΓΡΟΤΙΚΑ ΘΕΜΑΤΑ ΑΡΘΡΑ ΓΕΜΤΟΣ ΕΙΔΗΣΕΙΣ ΕΠΙΛΟΓΕΣ ΦΡΑΓΜΑΤΑ


Ετοιμαστείτε για την παραλία - Healthyme | Portal με νέα, θέματα και προϊόντα γύρω απο τον χώρο της σωματικής και πνευματικής υγείας.\nΕτοιμαστείτε για την παραλία\nΗ αντίστροφη μέτρηση για τις διακοπές έχει αρχίσει κι εσείς αναρωτιέστε πώς θα καταφέρετε να εμφανιστείτε στην παραλία λαμπερή, χωρίς κυτταρίτιδα και χωρίς περιττά κιλά! Τι πρέπει να κάνετε και τι να αποφύγετε; Όλες οι απαντήσεις, στις γραμμές που ακολουθούν.\nΤο πρώτο μέλημα για κάθε γυναίκα είναι μια όμορφη σιλουέτα. Το δεύτερο είναι η φροντίδα της εμφάνισής της -κυρίως του δέρματος- με ενυδάτωση και κατάλληλη διατροφή, ώστε να εξασφαλίσει την πολυπόθητη λαμπερή παρουσία. Ας πάρουμε όμως τα πράγματα από την αρχή.\nΠροσέξτε τη διατροφή σας. Μια σωστή και ισορροπημένη διατροφή, θα σας βοηθήσει να ανανεωθείτε και να κλέψετε τις εντυπώσεις στην παραλία. Τρώγοντας π.χ. περισσότερα φρούτα και τα λαχανικά, που είναι πηγές βιταμινών, μετάλλων και ιχνοστοιχείων, η επιδερμίδα σας θα δείχνει πιο ανανεωμένη και λαμπερή. Ακόμη και η ποιότητα των μαλλιών μας αντικατοπτρίζει την ποιότητα της διατροφής μας.\nΑποφύγετε, λοιπόν, τις υπερβολές και τις στερήσεις, με τις ολιγοθερμικές δίαιτες - δεν περιλαμβάνουν όλες τις ομάδες τροφών και δεν εξασφαλίζουν τα απαραίτητα θρεπτικά συστατικά στον οργανισμό, προκαλώντας έντονα συναισθήματα πείνας και εξάντλησης.\nΠεριττά κιλά; Το καλοκαίρι λόγω του ελαφρύτερου ρουχισμού και της εμφάνισης στην παραλία, εκθέτουμε περισσότερο το σώμα μας και έχουμε την τάση να «θυμόμαστε» τα περιττά μας κιλά κυριολεκτικά την τελευταία στιγμή - δηλαδή ελάχιστες εβδομάδες πριν τις διακοπές. Αυτός είναι ένας από τους κυριότερους λόγους για τους οποίους αυτό το διάστημα κάνουν θραύση οι στερητικές δίαιτες. Πείτε «όχι»! Το σωστό αδυνάτισμα απαιτεί σταδιακή απώλεια βάρους, με ισορροπημένη διατροφή και άσκηση. Μην εξωθείτε το σώμα σας στα άκρα.\nΝικήστε την κυτταρίτιδα. Ο πιο σίγουρος τρόπος για να αντιμετωπίσουμε τον No1 γυναικείο εχθρό, είναι με συνδυασμό άσκησης και σωστής διατροφής. Με τη συχνή και συστηματική γυμναστική, τονώνονται οι μύες, ενώ διατροφή χωρίς πολλά λιπαρά, αλάτι ή καφεΐνη, συμβάλλει στην ύφεση του φαινομένου. Ένας συμπληρωματικός τρόπος αντιμετώπισης είναι οι ειδικές κρέμες, οι οποίες θα πρέπει να εφαρμόζονται τοπικά, με συνέπεια, όλο τον χρόνο. Ωστόσο, δεν θα πρέπει να ξεχνάμε ότι τα προϊόντα αυτά αντιμετωπίζουν το σύμπτωμα (όψη φλοιού πορτοκαλιού) και όχι την αιτία του προβλήματος.\nΓια την αντιμετώπιση της κυτταρίτιδας από... μέσα, ένα χρήσιμο βοήθημα είναι το Gotu Kola Aerial Extract (προέρχεται από το φυτό Centella asiatica) της Solgar. Πρόκειται για ένα συμπλήρωμα διατροφής υψηλής ισχύος, με 100% αγνά φυτικά εκχυλίσματα, που συμβάλλει στην κινητοποίηση της κυκλοφορίας του αίματος στα κάτω άκρα, στην ενδυνάμωση των τοιχωμάτων των αιμοφόρων αγγείων, δρώντας κατά της κατακράτησης των υγρών. Έτσι, βοηθά στη ρύθμιση της κυτταρίτιδας στην περιοχή των γοφών και των μηρών, ενώ βελτιώνει αισθητά την ανεπιθύμητη όψη φλοιού πορτοκαλιού.\nΔέρμα λείο και απαλό κάθε μέρα. Τώρα που καλείστε να βγάλετε τα πόδια σας σε κοινή θέα, και να αποχωριστείτε για αρκετούς μήνες παντελόνια και καλσόν, θα πρέπει να εξασφαλίσετε ότι είναι λεία και ενυδατωμένα. Το μυστικό; Η συστηματική ενυδάτωση που θα χαρίσει ζωντάνια στην επιδερμίδα και θα τη βοηθήσει να διατηρήσει την ελαστικότητα και την απαλότητά της. Επιλέξτε τη μους σώματος Organic Virgin Coconut Oil Body Souffle της dr.organic. Είναι μια ελαφριά και απορροφητική κρέμα, με βιολογικό έλαιο καρύδας, που ενυδατώνει και θρέφει το δέρμα, αφήνοντάς το ενυδατωμένο και λείο. Χάρη στα πλούσια θρεπτικά συστατικά που περιέχει, επανορθώνει και θρέφει τις ξηρές περιοχές του δέρματος, χωρίς να αφήνει λιπαρά κατάλοιπα στην επιδερμίδα. Η μυρωδιά καρύδας που θα αφήσει σε όλο σας το σώμα, θα σας συντροφεύει όλη την ημέρα!\nΓια αποτελεσματική ενυδάτωση και εξωτική περιποίηση, μπορείτε να χρησιμοποιήσετε και το ενυδατικό λάδι Organic Virgin Coconut Oil Monoi Moisture Melt, της dr.organic. Αποτελεί μια σύνθεση από παρθένο βιολογικό έλαιο καρύδας και άνθη γαρδένιας, έλαιο παπάγιας, εκχυλίσματα πορτοκαλιού, βούτυρο από κακάο και μάνγκο, έλαιο από περγαμόντο, έλαιο από φλούδα λεμονιού και βιταμίνη Ε και μπορεί να χρησιμοποιηθεί για βαθιά θρέψη και ενυδάτωση, όχι μόνο του δέρματος, αλλά και των μαλλιών και των νυχιών. Χαρίζει στην επιδερμίδα μεταξένια υφή και όψη, αφήνοντας παράλληλα ένα ελαφρύ άρωμα καρύδας!\nΠροτιμήστε αδιάβροχα προϊόντα μακιγιάζ, για να αποφύγετε τα... μαύρα δάκρυα μετά από τις βουτιές στη θάλασσα!\nΑποτρίχωση: Ποια μέθοδος είναι η καταλληλότερη για εσάς; Η πιο καλή είναι σίγουρα το laser, που σας απαλλάσσει από την ανεπιθύμητη τριχοφυΐα μια για πάντα. Αν ωστόσο δεν το ξεκινήσατε εγκαίρως, θα πρέπει και φέτος να καταφύγετε στις «κλασικές» μεθόδους αποτρίωσης: ξυράφι, κερί, χαλάουα, αποτριχωτική μηχανή και αποτριχωτική κρέμα. Ας δούμε τα συν και τα πλην καθεμιάς από αυτές:\n• Ξυράφι: Είναι η πιο ανώδυνη και συνηθισμένη μέθοδος αποτρίχωσης, με ικανοποιητικά αποτελέσματα, που διαρκούν όμως μόλις 1-2 ημέρες. Το θετικό είναι ότι τα τελευταίας γενιάς ξυραφάκια διαθέτουν περισσότερες από μία λεπίδες και αφαιρούν ακόμη και τις πιο κοντές τρίχες.\n• Κερί: Eίναι γνωστό πως η αποτρίχωση με κερί είναι επώδυνη, εκτός και αν κάποιος ακολουθεί αυτή τη μέθοδο για πολύ καιρό. Αν είναι η πρώτη φορά που κάνετε κερί, καλό θα είναι να επισκεφθείτε κάποιον επαγγελματία. Για να είναι επιτυχημένη η αποτρίχωση με κερί, οι τρίχες θα πρέπει να έχουν μήκος τουλάχιστον 2-5 χιλιοστά.\n• Χαλάουα: Η χαλάουα είναι μέθοδος παρόμοια με αυτή του κεριού, όμως πολλοί τη θεωρούν καλύτερη, γιατί είναι ό,τι πιο αγνό υπάρχει στο εμπόριο. Τα βασικά συστατικά της είναι το λεμόνι, το νερό και η ζάχαρη. Και η χαλάουα, ωστόσο, όπως και το κερί, είναι αρκετά επώδυνη μέθοδος.\n• Κρέμα αποτρίχωσης: Η κρέμα αποτρίχωσης είναι μια εύκολη και γρήγορη λύση, αν όμως η τρίχα σας είναι αρκετά σκληρή μπορεί να μην εξασφαλίσει ιδανικό αποτέλεσμα. Οι κρέμες ή τα ζελέ αυτά, λιώνουν την κερατίνη της τρίχας την οποία έπειτα εσείς απομακρύνετε με μία σπάτουλα.\n• Αποτριχωτική μηχανή: Οι αποτριχωτικές μηχανές είναι μία πάρα πολύ καλή λύση για τις γυναίκες που δεν προτιμούν το κερί ή χαλάουα, ενώ παράλληλα αποφεύγουν να χρησιμοποιήσουν ξυράφι. Η αποτριχωτική μηχανή αφαιρεί τις τρίχες από τη ρίζα τους. Ως εκ τούτου είναι αρκετά επώδυνο, ιδίως τις πρώτες φορές. Ένα συχνό πρόβλημα που εμφανίζεται στις γυναίκες που χρησιμοποιούν αποτριχωτικές μηχανές είναι ότι κάποιες τρίχες γυρίζουν προς τα μέσα και προκαλούν θυλακίτιδα. Για να το αποφύγετε, φροντίστε να κάνετε συχνά απολέπιση για να απομακρύνονται τα νεκρά κύτταρα της επιδερμίδας, να «καθαρίζει η επιφάνεια» και οι τρίχες να μεγαλώνουν προς την κατεύθυνση που πρέπει!\nΌποια μέθοδο αποτρίχωσης κι αν χρησιμοποιήσετε, φροντίστε αμέσως μετά να ενυδατώσετε την περιοχή, ειδικά αν έχετε ευαίσθητη επιδερμίδα!


Το άγχος των γονιών: πώς επιδρά στη συναισθηματική ζωή των παιδιών; | Μαριλένα Καραματσούκη\nResearch, άγχος, Ψυχοθεραπεία\nΤο άγχος των γονιών: πώς επιδρά στη συναισθηματική ζωή των παιδιών;\n“Δεν καταλαβαίνω γιατί το παιδί μου να έχει άγχος”, ανέφερε μια μαμά στη χτεσινή συνεδρία μας. “Τίποτα δε λείπει από τα παιδιά σήμερα! Στη δική μου εποχή..”\nΆρχισα να σκέφτομαι πώς μπορώ να εξηγήσω σε αυτή την ανήσυχη μητέρα με ποιο τρόπο μαθαίνουν τα παιδιά τα συναισθήματα, και συγκεκριμένα πώς βιώνουν το άγχος. Ο πιο γρήγορος και αποτελεσματικός τρόπος μάθησης είναι μέσω της παρατήρησης ενός μοντέλου. Για τα παιδιά το πιο σημαντικό μοντέλο παρατήρησης και μίμησης είναι οι γονείς τους, οπότε είναι φυσικό να εισπράττουν και να αντιλαμβάνονται τα συναισθήματα των γονιών τους και να αντιδρούν σε αυτά. Όταν, λοιπόν, οι γονείς νιώθουν αγχωμένοι, τα ίδια συναισθήματα θα βιώνουν και τα παιδιά, λειτουργώντας κάπως σαν συγκοινωνούντα δοχεία, που το ίδιο υγρό ρέει μέσα τους.\nΚαταρχήν, να ξεκαθαρίσουμε τον όρο άγχος. Στη σημερινή εποχή, με τους γρήγορους ρυθμούς και τα πολλά ερεθίσματα, δεν υπάρχει άνθρωπος που να μη βιώνει άγχος. Με τον όρο αυτό, όμως, δεν εννοώ το καθημερινό σε μικρές δόσεις άγχος, που μας κινητοποιεί να αντιμετωπίσουμε την καθημερινότητά μας. Αυτό το άγχος το έχουν και τα παιδιά και είναι αυτό που αναφέρεται συχνά ως δημιουργικό άγχος, που μας αποτρέπει από το να είμαστε αδιάφοροι και ακινητοποιημένοι, χωρίς κίνητρο για πρόοδο και εξέλιξη. Όταν, όμως, αντιμετωπίζουμε στρεσεογόνες καταστάσεις για αρκετό καιρό ή σε μεγάλη ένταση και δεν είναι εύκολο να ανταπεξέλθουμε σε αυτές, το άγχος συσσωρεύεται και αυτή η συσσώρευση επιφέρει αρνητικές συνέπειες όχι μόνο σε συναισθηματικό αλλά και σε βιολογικό επίπεδο: τα επίπεδα κορτιζόλης στο αίμα αυξάνονται, ο οργανισμός βιώνει το αίσθημα ότι είναι διαρκώς σε μια κατάσταση εγρήγορσης, σαν να έχει να αντιμετωπίσει ένα διαρκή κίνδυνο, με αποτέλεσμα το νευρικό σύστημα να μη χαλαρώνει και να νιώθουμε νευρικοί και με ένταση, σαν να μας φταίνε όλα. Δεν είναι λοιπόν τυχαίο ότι σε αυτή την κατάσταση ολοένα και περισσότεροι άνθρωποι βιώνουν συμπτώματα που μοιάζουν με κρίση πανικού ή νιώθουν διαρκώς θυμωμένοι.\nΦανταστείτε λοιπόν τα παιδιά σας να ζούνε συνεχώς με τους γονείς τους σε αυτή την κατάσταση. Θα μάθουν κι εκείνα να είναι διαρκώς σε υπερένταση, σαν να πρέπει να αντιμετωπίσουν κάποιον αόρατο κίνδυνο, τον οποίο δεν αντιλαμβάνονται καλά καλά, αλλά υπάρχει η συνεχής υπενθύμιση μιας απειλής. Για να αντιμετωπισουν αυτά τα συναισθήματα τα παιδιά, μπορεί να εμφανίσουν διάφορες συμπεριφορές, ανάλογα με τις καταστάσεις και την προσωπικότητά τους. Άλλα παιδιά αντιδρούν με πιο έντονο τρόπο και παρουσιάζουν ένταση και επιθετικότητα, ενώ άλλα αντιδρούν με περισσότερη εσωστρέφεια, μειωμένη αυτοπεποίθηση και κλάμα. Για οποιαδήποτε αλλαγή στη συμπεριφορά των παιδιών τους, πάντως, οι γονείς θα πρέπει αρχικά να ψάξουν σε αλλαγές στο περιβάλλον τους, που θα μας βοηθήσει να βρούμε την κατεύθυνση για να βοηθήσουμε το παιδί. Όταν λοιπόν βιώνουμε καταστάσεις που μας προκαλούν έντονο και συσσωρευμένο άγχος, έχουμε χρέος προς τα παιδιά μας να φροντίζουμε τον εαυτό μας και να βρίσκουμε τρόπους εκτόνωσης αυτού του άγχους, ώστε να μην τους το μεταδίδουμε άθελά μας και να τους δείχνουμε τον τρόπο που κι εκείνα θα φροντίζουν τον εαυτό τους. Για παράδειγμα, αν τα παιδιά βλέπουν έναν μπαμπά που επιστρέφει στο σπίτι από τη δουλειά και φυσάει και ξεφυσάει, γιατί δυσκολεύεται οικονομικά, εισπράττουν το βάρος που νιώθει κι εκείνος. Ή αν βλέπουν μια μαμά συνέχεια μ’ενα ξεσκονόπανο ή μια σφουγγαρίστρα στο χέρι να φωνάζει, γιατί έπεσαν πάλι ψίχουλα κάτω, το πιθανότερο είναι να κάνουν ότι δεν ακούν και τελικά να επιβαρύνεται η σχέση των παιδιών με τη μαμά τους. Ή όταν βιώνουν ότι η μαμά κι ο μπαμπάς ασχολούνται υπερβολικά με τα μαθήματα του παιδιού, λες και πηγαίνουν εκείνοι σχολείο, και ανησυχούν για τους βαθμούς, σαν να είναι αυτό το πιο σημαντικό πράγμα στον κόσμο, πολύ πιθανό είτε να εκφράζουν κι εκείνα άγχος για το σχολείο είτε να δείξουν ότι αδιαφορούν και δεν αποδίδουν όσο θα μπορούσαν.\nΣαφώς ο μπαμπάς θα είναι αγχωμένος με τη δουλειά του, πώς θα μπορούσε λοιπόν να βοηθήσει τον εαυτό του, ώστε να μη μεταδώσει αυτό το βάρος στο παιδί; Θα μπορούσε να μιλήσει μ’ενα φίλο του, ένα συνάδελφο, να κάνει ένα σπορ για να εκτονώνεται. Εννοείται ότι η μαμά είναι κουρασμένη και προσπαθεί να προλάβει τις δουλειές του σπιτιού, αλλά αυτή την εικόνα θέλει να θυμούνται τα παιδιά από τη μαμά τους, όταν μεγαλώσουν; Αν όχι, μπορεί να φροντίσει κι εκείνη τον εαυτό της με διάφορους τρόπους: να πάρει τηλέφωνο μια φίλη της και να πιει ένα καφέ ήρεμα, να φτιάξει τα νύχια ή τα μαλλιά της, να κάνει ένα απολαυστικό ζεστό μπάνιο με την ησυχία της.\nΑσφαλώς, πολλά πράγματα είναι πιο δύσκολο να γίνουν, μπορεί να γίνονται πιο αραιά ή να πρέπει να τα προγραμματίσουμε. Αλλά αν βάλουμε στη ζυγαριά τη συναισθηματική υγεία των παιδιών μας, η οποία εξαρτάται απόλυτα από τη δική μας ψυχική υγεία, νομίζω ότι αξίζει τον κόπο να αναλογιστούμε τουλάχιστον πώς μπορούμε να σκεφτόμαστε περισσότερο τον εαυτό μας, αν όχι να τον φροντίσουμε. Τα παιδιά είναι σαν συναισθηματικά βαρόμετρα: όλες οι έρευνες δείχνουν ότι αντιλαμβάνονται τις διαφορές στη συναισθηματική κατάσταση και έκφραση των άλλων γύρω τους, ιδίως των γονιών τους, ήδη από τη μήτρα της μητέρας τους, όπως τα βαρόμετρα ανταποκρίνονται στις διαφορές στην ατμοσφαιρική πίεση.\nΈτσι, όταν γινόμαστε γονείς, πρέπει να εξακολουθούμε να θυμόμαστε ότι είμαστε άνθρωποι με ανάγκες, που χρειάζεται να ικανοποιούμε, άνθρωποι που μερικές φορές μπορεί να ξεφεύγουμε και δεν πειράζει, άνθρωποι που έχουμε και ζωή που δεν περιλαμβάνει τα παιδιά. Αν αρχίσουμε να αντιμετωπίζουμε τους εαυτούς μας με λίγο περισσότερη συμπόνια και ενσυναίσθηση, θα φτιάξουμε σιγά σιγά ένα καλύτερο κόσμο για μας και τα παιδιά μας.\nΌταν μια σχέση τελειώνει…Athens meetup: Επικοινωνία σύμφωνα με το τρίπτυχο Επίγνωση-Θάρρος-Αγάπη


Άναυδοι οι 13χρονοι και 14χρονοι μαθητές του 12ου Γυμνασίου Περιστερίου άκουσαν πριν λίγες μέρες, κατά την έναρξη της σχολικής χρονιάς, τον νέο μητροπολίτη Περιστερίου κ. Κλήμη να απευθύνεται από μικροφώνου σε μαθητές μαλώνοντάς τους «γιατί δεν έκαναν τον σταυρό τους» (;) και αμέσως μετά, επειδή ένας μαθητής απάντησε «επειδή δεν πιστεύω» και επειδή τα παιδιά όπως ήταν αναμενόμενο αντέδρασαν στην… «επίπληξη» του δεσπότη με τον γνωστό μαθητικό χαβαλέ, άκουσαν τον κ. Μητροπολίτη να φωνάζει οργισμένος: «οι άθεοι και οι αλλόθρησκοι να πάνε πίσω» (;;).\nΤο γεγονός εκτός από γελοίο είναι ταυτόχρονα και σοβαρό :\n1..Ο κ. Κλήμης ΔΕΝ είναι κάποιος χρόνια ασθενής γέροντας που «δεν πρέπει να τον συνεριζόμαστε». Προέρχεται από την κορυφή της εκκλησιαστικής ιεραρχίας, καθώς πρόσφατα διατέλεσε αρχιγραμματέας της Ιεράς Συνόδου. Η συμπεριφορά του χαρακτηρίζει και εκθέτει το σύνολο της Εκκλησίας.\n2. Ήταν απαράδεκτη η στάση τόσο των εκπροσώπων της δημοτικής αρχής (δημάρχου και αντιδημάρχων) όσο και της γυμνασιάρχου που ήταν μπροστά ΚΑΙ ΔΕΝ ΑΝΤΕΔΡΑΣΑΝ έστω και κόσμια, αλλά ασχολούνταν μόνο με το επικοινωνιακό σόου και τις σέλφις.\nΠρέπει η δημοτική μας αρχή να αντιληφθεί πως εκπροσωπεί την ΠΟΛΙΤΕΙΑ και όχι κάποια τοπική ακροδεξιά παραεκκλησιαστική αδελφότητα, άρα μέσα στον ΣΧΟΛΙΚΟ ΧΩΡΟ οφείλει να μην επιτρέπει εκδηλώσεις θρησκευτικού ρατσισμού, μισαλλοδοξίας και διακρίσεων έστω κι αν εκπορεύονται (δυστυχώς …) από ταγούς της ιεραρχίας.\nΖητάμε να πάρουν θέση για το συμβάν, ο Σύλλογος Γονέων και Κηδεμόνων του σχολείου, η Ένωση Γονέων Περιστερίου και η ΕΛΜΕ Περιστερίου.\n(Υ.Γ.: Σεβασμιώτατε μητροπολίτα κύριε Κλήμη, αν δεν κάνουμε λάθος ο Ιησούς είχε πει «αφίετε τα παιδία ελθείν προς εμέ» και όχι … «τον σταυρό σας, άθεοι»! )\n(Δελτίο Τύπου Αριστερής Κίνησης Περιστερίου, 14.9.2019)


Η ΦΙΛΑΡΜΟΝΙΚΗ ΤΟΥ ΛΟΝΔΙΝΟΥ ΗΧΟΓΡΑΦΗΣΕ 205 ΕΘΝΙΚΟΥΣ ΥΜΝΟΥΣ! : PreciousLife\nΗ ΦΙΛΑΡΜΟΝΙΚΗ ΤΟΥ ΛΟΝΔΙΝΟΥ ΗΧΟΓΡΑΦΗΣΕ 205 ΕΘΝΙΚΟΥΣ ΥΜΝΟΥΣ!\nΗταν ένα επικό μουσικό ταξίδι, που άρχισε με το Αφγανιστάν τον περασμένο Απρίλιο και τελείωσε με τη Ζιμπάμπουε, μόλις πριν από λίγες ημέρες. Η Φιλαρμονική Ορχήστρα του Λονδίνου κατάφερε τελικά να ηχογραφήσει και τους 205 εθνικούς ύμνους που θα ανακρουσθούν στις κάθε είδους τελετές των Ολυμπιακών Αγώνων του 2012.\nΗ αραβική άνοιξη ωστόσο σημαίνει ότι το έργο που ολοκληρώθηκε το Σαββατοκύριακο στα στούντιο της Abbey Road μπορεί να αναθεωρηθεί. Το Εθνικό Μεταβατικό Συμβούλιο της Λιβύης αντικατέστησε τον ύμνο της εποχής του Καντάφι, ενώ μια νέα χώρα, το Νότιο Σουδάν, γεννήθηκε εν μέσω των ηχογραφήσεων. Για τον μουσικό μαραθώνιο χρειάστηκαν 50 ώρες ηχογραφήσεων, με την Ορχήστρα να εκτελεί κάθε ύμνο υπό τη διεύθυνση του συνθέτη και μαέστρου Φίλιπ Σέπαρντ. «Θα είμαι απολύτως ευτυχής αν δεν ξανακούσω άλλον εθνικό ύμνο για πολύ καιρό» ομολόγησε ο διευθυντής της Φιλαρμονικής του Λονδίνου. Οι 36 μουσικοί της ορχήστρας είχαν μόλις 12 λεπτά να διαβάσουν την παρτιτούρα και να εξοικειωθούν με τον κάθε ύμνο. Είναι όμως όλοι έμπειροι επαγγελματίες και δεν αντιμετώπισαν σοβαρά προβλήματα.\nΗ επιτροπή διοργάνωσης των Αγώνων του Λονδίνου επαφίεται στη Φιλαρμονική για να αποφύγει τις διπλωματικές γκάφες. «Στο παρελθόν υπήρξαν περιπτώσεις που ακούστηκε λάθος εθνικός ύμνος και μάλιστα ενώ δύο χώρες βρίσκονταν σε πόλεμο μεταξύ τους. Αρχίσαμε με το Αφγανιστάν και τελειώσαμε με τη Ζιμπάμπουε. Οι ύμνοι ηχογραφήθηκαν με αλφαβητική σειρά ώστε να μην υπάρξει περίπτωση να ξεχαστεί κάποιο κράτος. Ημασταν πολύ προσεκτικοί. Για παράδειγμα, υπάρχουν τρεις διαφορετικές χώρες στην επίσημη ονομασία των οποίων περιέχεται η λέξη Κονγκό» είπε ο αρχιμουσικός Φίλιπ Σέπαρντ.\n« ΣΤΗ ΣΥΝΤΑΞΗ Ο ΠΑΤΕΡΑΣ ΤΟΥ ΑΣΤΕΡΙΞ\nΒΑΝΑ ΜΠΑΡΜΠΑ: ΜΙΑ ΖΩΗ ΦΟΒΑΜΑΙ… ΦΤΑΝΕΙ ΠΙΑ! »